22 ta' Jannar: San Publju

Verżjoni Vidjo:

San Publju

"Kollox għamel tajjeb: bil-qalb kollha laqa' għandu lil Pawlu u 'l sħabu wara li ħelsu mill-għarqa, u ferraħ lil kulħadd bir-rebħa tal-fidi ta' Kristu f'Malta." –

Antifona mil-Liturġija tas-Sigħat tal-Festa ta' San Publju

SAN PUBLJU

Prinċep ta' Malta, Isqof u Martri

? – 161

Tagħrif:

L-Atti tal-Appostli fil-kapitlu 28 isemmi l-laqgħa li l-Maltin għamlu lil San Pawl u sħabu wara l-għarqa fuq xtut gżiritna waqt li kienu fi triqthom lejn Ruma.

San Luqa, wara li jsemmi l-miraklu tal-lifgħa li ma qatletx bil-velenu tagħha lil San Pawl, jgħid: "F'dawk l-inħawi kellu l-artijiet tiegħu l-prinċep tal-gżira, jismu Publju, li laqagħna u ġieb ruħu magħna bi tjubija mhux żgħira.

Issa ġara li missier Publju kien mixħut bid-deni u bid-disinterija.

U Pawlu daħal għandu, u wara li talab u poġġa jdejh fuqu, fejqu.

Wara din il-ġrajja dawk kollha li fil-gżira kellhom xi marda bdew jersqu u jiġu mfejqin.

U huma qimuna b'bosta ġieħ, u meta tlajna fuq il-bastiment għabbewna b'kulma kellna bżonn."

(Atti 28:7-10)

Publju kien il-gvernatur tal-gżira, il-"proto" – titlu li jiġi mogħti lill-ogħla maġistrat tal-gżira, li jkun delegat tal-"Praetor" ta' Sqallija.

It-tradizzjoni Maltija żżomm li San Pawl waqqaf il-Knisja f'Malta u kkonsagra lil San Publju bħala l-ewwel isqof tagħha.

Din it-tradizzjoni hija bbażata mill-fatt li kull fejn mar San Pawl dejjem ħalla, meta ma kellux il-ħsieb li jirritorna, ieħor warajh bħala l-kap u r-ragħaj tal-Knisja ġdida.

(Xi wħud, fosthom San Beda, iħalltu lil San Publiju ta' Malta ma' San Publju isqof ta' Atene li ħa l-martirju fis-seklu II.

Dan Isqof tal-belt glorjuża ta' Atene għex lejn nofs it-tieni seklu.

Kien fi żmien l-Imperatur Antoninu Piju (138 – 161) meta l-Knisja kienet imħabbta mill-Injostiċi li kienu jaraw ir-Reliġjon bħala skola ta' kultura, u għalhekk kienu jgħidu li min ma kienx għaref ma setax jgħid li kien Nisrani tassew.

San Publju, fost l-Isqfijiet tajbin, kien qed juri li r-Reliġjon hi fuq kollox imħabba lejn Alla u lejn l-oħrajn għal Alla.

Tagħlim ieħor żbaljat ta' żmienu kien dak ta' Doċeti, li żammew li Kristu ma kienx bniedem, imma deher biss b'ġisem bħal tagħna.

Fi żmien ta' persekuzzjoni kontra l-Insara, hu ma warrabx minn Atene.

Hu ġie kkundannat għall-mewt minħabba twemminu.

Dan jidher li ġara fl-ewwel sena tal-Imperatur Mark Awrelju, jiġifieri fis-sena 161.

San Djonisju, Isqof ta' Korintu, ċanfar lin-nies ta' Atene talli kienu waqgħu fl-indifferenza wara li l-Isqof tagħhom Publju kien ġie mogħti l-martirju.

Għalkemm ma tantx għandna tagħrif dwaru, dawk li ġabru ismijiet il-martri tal-ewwel żmien qiegħdu ismu ma' dawk li mietu fil-21 ta' Jannar.

Aħna niċċelebrawh fit-22 tax-xahar biex ma nħallux barra t-tifkira ta' Santa Anjeże, li taħbat fl-istess ġurnata.)

Fl-1609, San Publju li kien fiż-żgur il-gvernatur tal-gżira tagħna, kien maħtur wieħed mill-qaddisin protetturi ta' Malta mill-Isqof Gargallo (1577-1610).

Il-parroċċa tal-Furjana hi ddedikata lil San Publju ta' Malta.

Ħsieb

Qari mill-Omeliji tal-Isqof San Ġwann Kriżostmu fuq il-Ktieb tal-Atti tal-Appostli bit-titlu "Ġietu ħniena minnhom":

"F'dawk l-inħawi kien hemm l-oqsma tal-prinċep tal-gżira, li kien jismu Publju.

Dan laqagħna u bil-qalb kollha żammna għandu tlitt ijiem.

Araw bniedem ieħor, iħobb jilqa' l-barranin.

Dan Publju, raġel għani u jista', ġietu ħniena minnhom, laqagħhom għandu bil-qalb u dar bihom, mhux għax kien ra xi ħaġa minnhom, iżda minħabba l-għawġ li ġie fuqhom.

Wara li ħelsu mill-għarqa, in-nies ma għalqux għajnejhom għalihom, anzi laqgħuhom bil-qalb minħabba Pawlu, u għal tliet xhur sħaħ waqfu magħhom ilkoll u ħasbulhom għall-ikel.

Dawn in-nies iġagħluna nistħu: ma kinux jafuhom lil dawk li ħelsu mill-għarqa, iżda rawhom fl-għawġ u fehmu sewwa li huma wkoll kienu bnedmin; għalhekk laqgħuhom bil-ħlewwa.

Fil-qrib kien hemm l-oqsma ta' Publju, il-prinċep tal-gżira, li laqagħhom u żammhom għandu bil-qalb.

Sewwa qal, għax irid ikollok qalb kbira biex tilqa' u żżomm għandek mitejn u sitta u sebgħin ruħ.

Araw xi qligħ kbir għandu min jilqa' l-barrani.

Laqagħhom u żammhom għandu għal tlitt ijiem, mhux għax dan ma rahx meħtieġ, anqas ma għamlu fuq il-qalb, imma għax intebaħ bil-qligħ li kien se jikseb.

U għalhekk bil-ħaqq kollu tħallas tal-laqgħa tajba li għamlilhom, anzi ngħatalu wisq aktar ukoll, għax Pawlu fejjaqlu lil missieru, li kien marid bid-disenterija, u mhux lil missieru biss imma fejjaq ukoll ħafna morda oħra."

San Publju hu mudell ta' ragħaj qawwi fit-taqbida.

Jalla aħna wkoll nuru ruħna qawwijin fil-fidi li rċevejna u nibqgħu sodi fil-waqt tal-prova u ma nibżgħux inkunu xhieda ta' Kristu u jekk jitlobhielna, nagħtu ħajjitna għalih.

EJJEW NITOLBU LIL SAN PUBLJU BIEX B'TALBU JERĠA' JQABBAD FINA L-FJAMMA LI KEBBES F'RUĦ MISSIRIJIETNA MISSIERNA SAN PAWL F'DAWN IL-GŻEJJER.

LI KIEKU MA ĠIEX HU BI PROVIDENZA DIVINA, JIFTĦILNA GĦAJNEJNA U JAGĦTINA L-FIDI, U LI KIEKU SAN PUBLJU MA LAQGĦUX BĦALA L-MIGĦBUT MINN ALLA KIF TASSEW KIEN, LI KIEKU KONNA NIBQGĦU BLA GĦARFIEN DWAR IT-TAGĦLIM VERU LI JWASSAL GĦAS-SALVAZZJONI TA' RUĦNA.

IMMA ISSA SAN PAWL ĠIE, INT LI INT IL-PATRUN TAL-GŻEJJER TAGĦNA, AGĦMEL LI MA NWARRBUX IL-MESSAĠĠ QAWWI T'ALLA GĦALINA LI GĦOĠBOK TGĦADDILNA, BIEX MA NIĠUX IMWARRBA MINNU FL-AĦĦAR JUM!

GĦINNA, O GĦAŻIŻ PATRUN TA' DAWN IL-GŻEJJER, BIEX MA NISFAWX ĠUSTAMENT IKKUNDANNATI TALLI NKUNU ĦALLEJNA KLIEMEK JISPIĊĊA FIX-XEJN, IMMA AGĦMEL LI NQUMU MILL-WAQGĦAT TAGĦNA U NERĠGĦU NFITTXU LI NGĦIXU TA' NSARA TASSEW U B'HEKK INKUNU QED NAGĦTUK IL-VERU U L-UNIKU ĠIEĦ LI TISTENNA MINGĦANDNA.

Talba

O Alla, int għoġbok li San Publju jilqa' lill-Appostlu Missierna San Pawl u jżommu għandu bil-qalb: agħmel li, bil-merti u t-talb tal-istess Publju, ngħixu fuq din l-art magħqudin miegħek bil-fidi u l-imħabba, biex niksbu l-hena ta' dejjem fis-sema.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef3ec7f2', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


23 ta' Jannar: Santa Marija Cope

Verżjoni Vidjo:

Santa Marija Cope

"F'kull marid, Madre Marija kienet tara l-wiċċ ta' Kristu batut." –

ll-Kardinal Martins fuq Santa Marija Cope waqt il-beatifikazzjoni tagħha.

SANTA MARIJA COPE

Reliġjuża

1838 – 1918

Tagħrif:

Twieldet f'Hessen Darmstadt, il-Ġermanja, fit-23 ta' Jannar 1838, bint Barbara u Pietru Cope.

Semmewha Barbara.

Sentejn wara li twieldet il-familja emigrat għall-Istati Uniti u ssetiljaw fi New York.

Meta saret daqsxejn ta' tfajla, Barbara bdiet taħdem f'fabbrika u damet sa Awwissu tal-1862, fejn imbagħad ingħaqdet mas-sorijiet tat-terz'ordni ta' San Franġisk ta' Sirakuża, ġewwa New York stess.

F'Novembru tas-sena ta' wara hija pprofessat u marret tgħallem fl-iskola parrokkjali tal-Assunzjoni.

Suor Marija kienet superjura tal-kongregazzjoni diversi drabi, u darbtejn majjistra tan-novizzi.

Għal tliet darbiet kienet tmexxi l-isptar ta' San Ġużepp f'Sirakuża, fejn tgħallmet ħafna, u kellha ssibu utli ħafna aktar 'il quddiem.

Fl-1877, hija kienet eletta provinċjal kif ukoll fl-1881.

Sentejn wara, il-gvern tal-Hawaj talab biex xi reliġjużi mill-Istati Uniti u l-Kanada jmorru jmexxu berġa biex tilqa' nies suspettati bil-marda tal-ġdiem.

Il-kongregazzjoni tas-sorijiet ta' Sirakuża mal-ewwel aċċettat.

Għalhekk fit-22 ta' Ottubru 1883, Madre Marija, u sitt sorijiet oħra telqu lejn il-Hawaj, fejn ħadu ħsieb klinika ftit 'il barra minn Honolulu.

Fuq il-gżira ta' Maui, huma fetħu wkoll sptar u skola tal-bniet.

Fl-1988, Madre Marija, flimkien ma' 2 sorijiet marru l-Malokai, fejn fetħu dar għal nisa u tfajliet abbandunati.

Għenet ukoll biex titmexxa dar tal-irġiel u l-ġuvintur, li kienet ġa teżisti.

Din il-Madre kienet strument biex tbiddel l-istil ta' ħajja tal-poplu tal-Malokai, billi introduċiet l-iġene u li jħarsu lejn il-kolonja tagħhom bħala l-għeżeż ħaġa li għandhom.

Hija baqgħet taħdem b'ħerqa kbira ġo Malokai u nibtu ħafna vokazzjonijiet mill-post.

Hekk intqal mill-Kardinal Martins waqt il-beatifikazzjoni tagħha.

Hija mietet fid-9 ta' Awwissu tal-1918.

Ġiet ibbeatifikata fl-14 ta' Mejju, 2005 u kkanonizzata 7 snin wara.

Ħsieb

Dan li ġej hu parti mid-diskors li l-Kardinal José Saraiva Martins qal dwar Santa Marija Cope f'jum il-beatifikazzjoni tagħha:

"Il-ħajja tal-Beata Marija Cope hija ħidma mill-isbaħ tal-grazzja divina.

Hija wriet is-sbuħija tal-ħajja Franġiskana.

Il-laqgħa ta' Madre Marija ma' dawk li kienu jsofru mill-lebbra seħħet meta marret fuq il-vjaġġ tagħha lejn Kristu.

Għal 20 sena kienet membru tal-Kongregazzjoni tas-Sorijiet tat-Tielet Ordni ta' San Franġisku ta' Sirakuża fi New York.

Hi kienet diġà mara ta' esperjenza vasta u kienet spiritwalment matura.

Imma f'daqqa waħda Alla sejħilha għal ħajja aktar radikali, għal servizz missjunarju iktar diffiċli.

Il-Beata Marija, li kienet is-Superjura Provinċjali ta' dak iż-żmien, semgħet il-vuċi ta' Kristu fl-istedina tal-Isqof ta' Honolulu.

Huwa kien qiegħed ifittex sorijiet biex jgħinu lil dawk li jsofru mil-lebbra fuq il-gżira ta' Molokai.

Bħal Iżaija, hi ma qagħditx titratieni milli twieġeb:

"Hawn jiena.

Ibgħat lili!"

(Iżaija 6: 8).

Hi telqet kollox u abbandunat ruħha kompletament fir-rieda ta' Alla, għas-sejħa tal-Knisja u għall-ħtieġa ta' dawn l-aħwa ġodda.

Hija qegħdet saħħitha u ħajjitha f'riskju.

Għal 35 sena għexet bis-sħiħ, il-kmand li tħobb lil Alla u lill-proxxmu u volontarjament ħadmet ma' Damjan de Veuster

ara Damjan de Veuster

, li kien fl-aħħar tal-apostolat straordinarju tiegħu.

Kienet tħobb lil-lebbrużi aktar milli kienet tħobb lilha nnifisha stess.

Hija serviethom, edukathom u ggwidathom bl-għerf, bl-imħabba u b'saħħitha kollha.

Rat fihom il-wiċċ ta' Kristu batut.

Bħas-Samaritan it-Tajjeb, hija saret ommhom.

Il-qawwa tagħha kienet tinsab fil-fidi li kellha fl-Ewkaristija, fid-devozzjoni tagħha lejn il-Verġni Marija, u fit-talb.

Hija ma fittxitx l-unuri jew l-approvazzjoni ta' din id-dinja.

Kitbet hekk:

'Ma nistenniex xi post għoli fis-sema.

Inkun grata ħafna li kieku jkolli kantuniera żgħira minn fejn inkun nista' nħobb lil Alla għall-eternità.'

Imma għaliex in-Nisrani huwa msejjaħ biex iservi lil kulħadd bla ebda diskriminazzjoni?

Qrib it-tmiem ta' ħajtu fuq din l-art, Ġesù talab lid-dixxipli tiegħu (jiġifieri lilna lkoll) biex iħobbu lil xulxin.

Hu għalhekk li aħna msejħa biex inservu lil xulxin bil-qalb u bi mħabba kbira.

Fl-istess waqt, mill-Vanġeli, naraw li Ġesù qatt ma talab lill-oħrajn biex iservuh.

Kien Hu li serva lill-oħrajn biex jagħtina eżempju:

qeda billi fejjaq lill-morda,

ta widen lil dawk li kienu fil-bżonn,

u ħa ħsieb ta' dawk li kienu l-emarġinati mis-soċjetà, fosthom in-nies morda bil-ġdiem.

Mela aħna u nservu lill-ħutna, ejjew nagħmlu din il-mistoqsija lilna nfusna:

"Jiena qed nagħmel dan is-servizz bħala reazzjoni għall-eżempju umli ta' Ġesù u skont il-mandat tiegħu tal-imħabba?"

L-eżempju ta' Santa Marija Cope:

l-ottimiżmu tagħha li qatt ma ġie nieqes,

is-serenità,

l-għożża u l-kura tagħha lejn dawk fil-bżonn u

l-abbiltajiet konsiderevoli l-oħra,

taw qawwa lil ħutha s-sorijiet.

Flimkien, permezz tad-dedikazzjoni u s-sagrifiċċji tagħhom, dawn is-Sorijiet Franġiskani taw servizz notevoli lill-umanità fil-gżejjer ta' Ħawaj.

U aħna?

U jien?

U int?

Talba

O Mulej, Santa Marija Cope ġabet fid-dinja l-frott u s-sinjali tal-Ispirtu s-Santu li nsibu f'Galatin 5:22-23

"l-imħabba, l-hena, is-sliem, is-sabar, il-ħniena, it-tjieba, il-fidi, il-ħlewwa, ir-rażan,"

u tkellmet il-lingwa tal-verità u l-imħabba, li waħedha hija kapaċi tneħħi l-ostakli tal-kultura u tar-razza, u tibni l-unità tal-familja umana.

Agħtina, nitolbuk din l-istess attitudni li kellha ħa nservu lil kulħadd bla distinzjoni.

Bi Kristu Sidna.

Ammen.

English Version:

Alternative Reading:

Wikipedia:

Vatican Biography:

Film on Saint Damien de Veuster of Moloka and Saint Marianne Cope:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef3eaeae', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


26 ta' Jannar: San Timotju u San Titu

Verżjoni Vidjo:

San Timotju u San Titu

"Int, bniedem ta' Alla, fittex li jkollok il-ġustizzja, it-tjieba, il-fidi, l-imħabba, is-sabar, il-ħlewwa.

Tqabad it-taqbida t-tajba tal-fidi, qis li tirbaħ il-ħajja ta' dejjem.

Għallem skont id-duttrina vera." –

1Timotju 6:11-12; Titu 2:1

SAN TIMOTJU SAN TITU

Isqfijiet

L-ewwel Seklu

Tagħrif:

Dawn iż-żewġ qaddisin kienu dixxipli u sħab ta' San Pawl, u għalhekk il-Knisja tagħmel il-festa tagħhom flimkien l-għada tal-konverżjoni ta' dan l-appostlu.

SAN TIMOTJU

San Timotju twieled fil-belt ta' Listra.

Missieru kien Grieg, u ommu, Ewniċe, kienet mara Lhudija devota.

Kien ta' natura timida.

Aktarx li tgħammed minn San Pawl f'Listra, f'madwar is-sena 47, meta kellu xi sittax-il sena.

Xi ħames snin wara, ingħaqad ma' San Pawl meta l-appostlu reġa' għadda minn Listra, u nsibuh miegħu f'bosta nħawi, u saħansitra fil-ħabs, f'Ruma.

Meta nħeles, ġie mibgħut minn San Pawl bħala l-ewwel Isqof ta' Efesu, meta kellu madwar 32 sena.

San Pawl kitiblu żewġ ittri, l-ewwel waħda mill-Italja fis-sena 64, u t-tieni minn Ruma ftit qabel ma miet fejn talbu biex imur jarah.

Jekk Timotju mar Ruma, żgur li ma sabx lil San Pawl ħaj.

Miet f'madwar is-sena 97, meta kellu iktar minn 80 sena.

San Ġwann l-Evanġelista li mar jgħix f'Efesu, isemmieh fl-Apokalissi, bħala l-"Anġlu ta' Efesu."

SAN TITU

San Titu kien grieg, u hu wkoll ġie kkonvertit minn San Pawl li kien isejjaħlu "Ibni l-għażiż."

Ħadem ħafna ma' San Pawl, u flimkien ma San Barnaba mar miegħu għall-konċilju ta' Ġerusalemm, fis-sena 51.

F'madwar is-sena 64, sar Isqof ta' Kreta, gżira twila 200 km, fejn ħaten Timotju kien Gvernatur.

Xi sena wara, irċieva mingħand San Pawl mill-Maċedonja ittra mimlija eżortazzjonijiet għall-Fidili tiegħu.

Fl-istess sena mar id-Dalmazja (Jugoslavja), fejn hu meqjum sal-lum bħala l-appostlu ewlieni ta' dak il-pajjiż.

Imma reġa' lura fi Kreta fejn miet fil-paċi, fl-età ta' madwar 93 sena.

Ħsieb

Dan li ġej huwa kummentarju tal-Papa Franġisku fuq dak li qal fl-omelija tiegħu f'Santa Marta (26 ta' Jannar, 2015) fuq il-qari tal-liturġija tat-tifkira ta' San Titu u San Timotju:

"L-Isqfijiet Timotju u Titu qishom ulied Pawlu u hu kien iħobbhom it-tnejn.

L-Appostlu jurina kemm kienet sinċiera l-fidi ta' Timotju, fidi nobbli, 'fidi mingħajr ipokrisija,' fidi fis-sens veru.

Fil-fatt bħall-inbid it-tajjeb, li wara tant snin isir aktar bnin u nobbli.

Din il-fidi waslet għand Timotju mingħand nanntu Lòide u mingħand ommu Eunice, għaliex huma l-ommijiet u n-nanniet li jittrasmettu l-fidi.

Meta niftakru fix-xogħol sabiħ tal-ommijiet u tan-nanniet, ix-xogħol sabiħ ta' dawk in-nisa li huma ommijiet u n-nisa fil-familja – tista' tkun qaddejja, tista' tkun zija – fit-trasmissjoni tal-fidi, minkejja li llum irridu nistaqsu jekk in-nisa għadx għandhom fil-kuxjenza d-dover li jittrasmettu l-fidi, li jagħtu l-fidi.

U dwar is-sinċerità tal-fidi ta' Timotju mfaħħra minn Pawlu, kemm fl-ewwel kif ukoll fit-tieni ittra tiegħu, l-Appostlu jitkellem dwar il-ħarsien tad-depożitu tal-fidi.

Il-fidi trid tkun imħarsa kif qal Pawlu lil Timotju:

'Ħares sewwa dak li kien fdat f'idejk.

Aħrab il-kliem profan u fieragħ u l-kontradizzjonijiet tal-għerf falz.'

(1 Timotju 1:20)

L-espressjoni 'ħares il-fidi' tfakkarna li dan hu dmir tagħna.

Ilkoll kemm aħna rċevejna r-rigal tal-fidi.

Għandna nħarsuha biex ma tiddgħajjifx biex tkompli tibqa' sħiħa bil-qawwa tal-Ispirtu s-Santu li tahielna.

Pawlu jirrikmandalna li nagħtu ħajja ġdida lil dan ir-rigal ta' Alla, għax jekk aħna ma nagħmlux hekk, din tiddgħajjef u tispiċċa biex issir kultura....

Iva, jien Nisrani... imma biss bħala kultura..... iva, jiena naf tajjeb l-affarijiet tal-fidi, naf tajjeb il-katekiżmu.....

Imma, nistaqsi, int kif qed tgħixha l-fidi tiegħek?

Dan hu l-aktar importanti: li inti żżommha ħajja kuljum.

Alla, ma tanhiex spirtu ta' biża'.

L-ispirtu ta' biża' hu l-maqlub tar-rigal tal-fidi, ma jħallihiex tikber, titkattar.

Il-mistħija hu d-dnub ta' min jgħid: 'Jien għandi l-fidi imma naħbiha biex ma tidhirx wisq': il-fidi tal-ħalib u l-għasel, kif kienu jgħidu l-antentati tagħna, għax nistħi nistqarrha.

Imma din mhix fidi!!

Imma għaliex, prinċipalment huma n-nisa li jittrasmettu l-fidi?

It-tweġiba nsibuha għal darb'oħra fix-xhieda tal-Verġni Mqaddsa: 'sempliċiment għax dik li tatna lil Ġesù kienet mara.

Din kienet it-triq li għażel Ġesù.

Hu ried omm u anki d-don tal-fidi jgħaddi mill-omm, kif Ġesù għadda minn Marija'."

Il-fidi hi bħal pjanta li rridu nieħdu ħsiebha.

Iħawwilha Alla fil-Magħmudija, ikabbruha dawk ta' madwarna bit-tagħlim u l-eżempju tagħhom, imma meta nsiru adulti, huwa aħna li rridu:

inkomplu nsaqquha bit-talb u l-qari tal-Kelma t'Alla,

inneħħulha l-ħaxix ħażin li jikber magħha billi nqaċċtu minn ħajjitna d-drawwiet ħżiena,

nagħtuha l-fertilizzant bl-għemejjel tajba li nagħmlu u

nesponuha għall-ilma, l-arja u d-dawl permezz tas-Sagramenti tal-Qrar u t-Tqarbin.

Nittama li din it-tixbiha, tgħinek tkabbar il-fidi tiegħek.

L-għażla f'idejk!

Talba

O Alla, int żejjint li San Timotju u 'l San Titu bil-virtujiet tal-Appostli; agħtina l-għajnuna tat-talb tagħhom, biex ngħixu ħajja sewwa u tajba f'din l-art, u jistħoqqilna naslu fis-sema pajjiżna.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia San Titus:

Wikipedia San Timothy:

Nota: It-Tagħrif dwar dawn il-qaddisin tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef3ea308', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


19 ta' Jannar: San Makarju l-Eġizzjan

Verżjoni Vidjo:

San Makarju l-Eġizzjan

"Tgħallem tinġibidx la bit-tifħir u lanqas bit-tmaqdir." –

San Makarju l-Eġizzjan

SAN MAKARJU L-EĠIZZJAN

Eremita

† C.389

Tagħrif:

Dan il-qaddis jgħidulu wkoll "l-Anzjan" biex jintagħżel minn Makarju ta' Lixandra, axxeta wkoll li kien jgħix fl-istess żmien.

Huwa kien l-organizzatur prinċipali tal-monaċi fl-art ramlija ta' Sketis, fil-punent tan-Nil fejn mar jgħix meta kellu 30 sena.

Hemmhekk huwa għadda sittin sena u kien imsemmi għall-kontemplazzjoni, axxetiżmu u direzzjoni spiritwali.

Huwa ġibed għal warajh ħafna dixxipli bħala eremiti.

L-għidut tiegħu kien jgħaddi minn fomm għal fomm, u ħafna minnu jinsab fil-ġabra li saret wara ta' Għidut tal-Padri.

Kien tant stmat, li diversi kitbiet, speċjalment prietki, bdew jinxterdu taħt ismu.

Lil żagħżugħ li ried jibda jgħix ħajja tajba qallu: "Mur fiċ-ċimiterju u ċanfar lill-mejtin u mbagħad faħħarhom."

Meta d-dixxiplu reġa' lura, Makarju staqsieh xi tweġiba kellu mill-oqbra.

"Ebda tweġiba," wieġbu dak.

"Mela mur," qallu Makarju, "u tgħallem tinġibidx la bit-tifħir u lanqas bit-tmaqdir."

Ħsieb

Il-patrijiet tal-monasteru kopt ta' San Makarju fl-Eġittu, isostnu li għandhom relikwi ta' San Ġwann il-Battista, li għex ukoll fid-deżert, f'talb, penitenza u istruzzjonijiet lin-nies li kienu jmorru għandu biex jitgħammdu.

Għaliex bosta qaddisin għażlu d-deżert bħala post fejn fih jiltaqgħu ma' Alla?

Ħa nieħdu l-eżempju ta' Ġwanni l-Battista.

Meta dan kellu tletin sena bħalma kienu jagħmlu s-saċerdoti u r-rejiet (ara Numri 4:34-35 u 2Samwel 5:4), Ġwanni kellu jilħaq qassis tat-tempju bħal missieru Żakkarija, imma huwa għażel li jitwarrab fid-deżert, fil-post tat-talb sabiex iħejji it-triq ta' Ġesù: "Leħen ta' wieħed jgħajjat fid-deżert, wittu t-triq tal-Mulej" (Ġwanni 1:23).

Illum fid-deżert kbir tal-Ġudea u tal-Perea jeżisti l-għar tal-Battista li jingħad li kien jgħix fih Ġwanni fid-deżert.

Makarju u ħafna oħrajn qablu u warajh, b'fama ta' ħajja ta' qdusija kbira fid-deżert, kienu jgħixu fil-faqar, fil-penitenza u fis-solitudni sabiex huwa stess ikun jista' jgħallmu dawn il-virtujiet lill-oħrajn.

Fuq kollox id-deżert huwa l-post tar-riflessjoni u kontemplazzjoni u kif ukoll ta' preparazzjoni, kif intuża minn Ġesù nnifsu u minn San Pawl.

Ġwanni jmur fid-deżert sabiex jipprietka l-indiema tal-poplu ta' Alla u wara kien jgħammed il-poplu fix-xmara Ġordan.

Il-ħajja axxetika u spiritwali ta' Ġwanni nebbħet lil diversi missirijiet tal-Knisja speċjament 'il-Missirijiet tad-Deżert' sabiex jgħixu fid-deżert bħal San Anton Abbati u San Makarju.

Id-deżert hu wkoll il-post tal-prova, tat-tbatijiet u ta' qtigħ il-qalb u jżomm il-bniedem imdendel minn xagħru, mitluf bejn sema u art.

Il-kobor tad-deżert jidfen iċ-ċokon tal-bniedem, meta ma jidfnux litteralment waqt xi tempesta tar-ramel.

Kull suppervja tinbala' taħt il-ħakma tan-natura salvaġġa.

Fid-deżert il-bniedem m'għandux għażla oħra ħlief li jdur lejn Alla.

Imma Makarju u l-oħrajn marru fid-deżert, fejn emmnu li se jsibu l-inqas distrazzjonijiet possibli biex ikunu jistgħu jgħixu ħajja ta' talb u b'konsegwenza ta' dan, jagħmlu minn qalbhom oasi li tiffjorixxi mill-kuntatt kontinwu tagħhom ma' Alla fit-talb.

Il-problema li għandna llum fi żminijietna, f'pajjiżna, hi li nsibu deżert spiritwali fil-qlub ta' ħafna rġiel u n-nisa li jinsabu f'riskju kbir li jgħaddu ħajja mdejqa minkejja li mdawrin bi kwantità kbira ta' nies u oġġetti li jkunu xtraw, imma qalbhom hi deżert għax tinsab 'il bogħod minn Alla, 'il bogħod mill-Għajn tal-Ħajja.

Id-dwejjaq li jħossu hu riżultat ta' nixfa spiritwali.

Alla huwa bħall-ilma tax-xita, jew tax-xmara li tnibbet u tkabbar kull forma ta' ħajja.

Il-Qrar dak li jżomm lil ruħna safja mingħajr il-'ħurrieq u ħaxix ħażin' tad-dnub.

It-Talb hu l-fertilizzant tar-ruħ li b'effett tiegħu, hija tissebbaħ bil-prattika tal-virtù,

u l-Ewkaristija hi l-preżenza reali ta' Alla nnifsu, li jiżra' fina l-Ħajja li tibqa' għal dejjem.

Inti konxju/a tal-bżonn li ssaqqi lir-ruħek bit-Talb, bil-Qrar u bit-Tqarbin biex tkun bħal oasi spiritwali għalik innifsek u għall-oħrajn u biex tibqa' tħaddar għall-eternità?

Huwa b'dan biss, li qalbek imbagħad timtela b'dik il-paċi li ħadd u xejn fid-dinja ma jista' jagħtik.

Id-deżert u n-nies li għexu fih bi mħabba għal Alla, jgħallmuna propju dan.

Talba

O Alla Missierna, Int tajt lil San Makarju l-Eġizzjan il-kuraġġ li jgħix f'ħajja ta' faqar u solitudni, għamilt minnu organizzatur prinċipali ta' bosta monaċi biex permezz tiegħu, ħafna oħrajn jgħixu b'dan il-mod mill-aktar qaddis.

Għinna nimitaw b'ħeġġa l-virtujiet tiegħu u nsegwu fuq il-passi tiegħu, li huma l-passi tal-istess Sidna Ġesù Kristu.

Ammen.

English Version:

Alternative Reading:

Wikipedia:

Movie of Saint Makarios the Great:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef42227e', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


24 ta' Jannar: San Franġisk de Sales

Verżjoni Vidjo:

San Franġisk de Sales

"Kull ħsieb li jinkwetak, hu fuqiex inhu, mhux ġej minn Alla, għax Alla tagħna huwa Alla tal-paċi.

U għalhekk ħsibijiet bħal dawn m'għandekx iżżommhom għax żgur jagħmlulek ħsara." –

San Franġisk de Sales

SAN FRANĠISK DE SALES

Isqof u Duttur tal-Knisja

1567 – 1622

Tagħrif:

San Franġisk, l-ikbar fost sitt ulied ta' familja nobbli, twieled fil-21 t'Awissu 1567, f'Chateau de Sales, ħdejn Ġinevra, l-Isvizzera.

Kien l-għożża speċjali ta' ommu, li kienet tħobb taqralu l-ħajjiet tal-qaddisin li jġibu ismu: San Franġisk t'Assisi u San Franġisk minn Paola, u t-tfajjel, imħeġġeġ mill-eżempju tagħhom darba qalilha: "Mà, ġa hemm żewġ San Franġiskijiet: bija jridu jkunu tlieta."

Kellu karattru ġentili għall-aħħar anki fil-kuntrarju, xhieda tal-profondità tal-ħajja reliġjuża tiegħu; imma fl-istess ħin kellu wkoll karattru sod.

Bħala l-iben il-kbir, hu kien iddestinat biex ikun il-glorja tal-familja nobbli tiegħu, billi jkollu karriera brillanti fid-dinja u post fis-senat tas-Savoia.

Imma Franġisk għażel is-saċerdozju minkejja l-insistenza ta' missieru biex jitħarreġ fil-liġi u jaqbad karriera sekolari.

Ta' 15-il sena kien mibgħut ikompli l-istudji tiegħu f'Pariġi (1582), imma rrifjuta li jattendi l-Kulleġġ ta' Navarre kif riedu missieru, għax beża' li hemm seta' jsib tfixkil għalih; minflok għażel il-kulleġġ tal-Ġiżwiti fi Clermont.

Hawn ġie f'kuntatt mar-rikkezzi tal-umaneżmu ta' wara l-Konċilju ta' Trentu li kien jiġbor fih it-tagħlim klassiku tar-Rinaxximent għas-servizz tal-moħħ u l-ispirtu Kristjan.

Għadda minn żmien ta' skrupli u kien ukoll jiddubita mis-salvazzjoni ta' ruħu.

Imma jum minnhom, waqt li kien qed jitlob b'ħerqa kbira quddiem xbieha tal-Madonna biex teħilsu minn dawk id-dubji li kienu qed imarrduh, ħassu mfejjaq għal kollox u fl-istess ħin għamel vot privat ta' kastità.

Din l-esperjenza għenitu ħafna 'l quddiem fid-direzzjoni ta' nies skruplużi.

Intefa' b'ruħu u b'ġismu għat-tiġdid kattoliku f'art twelidu, u rnexxielu jġib mill-ġdid fi ħdan il-Knisja mas-70,000 li kienu ħallewha.

Dan għamlu bil-prietki, id-djalogi, u billi kien jikteb

leaflets

, iqabbad xi nies biex jikkupjawhom u wara jqassmuhom bl-idejn lill-familji fid-djar.

Fl-1602, sar Isqof ta' Ġinevra, meta kellu 35 sena.

Kien kontinwament jivjaġġa u jipprietka, u bil-mod ta' ħajja li kien jgħix, bla ebda vanitajiet jew storbju fi lbiesu jew imġibtu, ġibed għal ħajja aktar reliġjuża d-djoċesi kollha tiegħu.

B'mod speċjali ddedika ruħu għas-sagrament tal-qrar, u bid-direzzjoni tiegħu kien jgħin lin-nobbli u l-bdiewa li kienu jfittxuh għall-maħfra u għall-pariri.

Fl-1610, flimkien ma Santa Ġovanna Franġiska ta' Chantal, waqqaf il-Komunità tas-Sorijiet tal-Viżitazzjoni.

Kien ħabib kbir ta' San Vinċenz de Paul, l-appostlu tal-karità, u bħalu kien bniedem ta' qalb tajba u umli.

Kien spiss juża dak il-proverbju: "Iktar taqbad dubbien b'qatra għasel, milli b'barmil ħall."

Minkejja l-ħafna xogħol pastorali, sab ħin biex jikteb diversi kotba.

Il-kapolavur tiegħu huwa l-ktieb 'Daħla għall-Ħajja Devota' li tiegħu ġa ħarġu aktar minn 400 edizzjoni tiegħu.

Warajh jiġi l-ktieb 'Trattat fuq l-Imħabba ta' Alla' li dam jiktbu għaxar snin.

Għandu wkoll mal-1,000 ittra u l-ktieb Konferenzi, taħdidiet li kien jagħti lis-Sorijiet tal-Viżitazzjoni.

Diversi kongregazzjonijiet reliġjużi twaqqfu taħt il-patroċinju tiegħu fosthom is-Salesjani ta' San Ġwann Bosco.

Il-Papa Ġwanni XXIII kien iżomm lil S. Franġisk de Sales bħala mudell tul ħajtu kollha.

Miet ta' 55, wara attakk ta' puplesija, f'Lyons, fit-28 ta' Diċembru 1622 waqt li kien qed jivvjaġġa lura wara laqgħa li kellu mar-Re Lwiġi XIII f'Avignon fejn iddiskuta miegħu dwar ċerti privileġġi għall-parti Franċiża tad-djoċesi tiegħu.

Ġismu ġie midfun f'Annecy fl-24 ta' Jannar, 1623.

Il-beatifikazzjoni tiegħu fi żmien sena kienet l-ewwel beatifikazzjoni li saret f'San Pietro.

Iddikjarah qaddis Alessandru VII fl-1665, u dikjarat duttur tal-Knisja fl-1877.

Il-Papa Piju XI iddikjarah Patrun tal-Ġurnalisti, tal-Kittieba u tal-Istampa Kattolika.

F'Malta, id-Direzzjoni ta'"Il-Leħen" kull sena tieħu inizjattiva biex f'dan il-jum l-Arċisqof iqaddes għal dawk kollha li għandhom sehem fil-qasam tal-istampa u x-xandir.

Ħsieb

Dan li ġej huwa diskors ta' Fr Charles Tabone O.P., delegat tal-Arċisqof għall-Mezzi tal-Komunikazzjoni Soċjali, f'omelija tiegħu fl-okkażjoni tal-festa ta' San Franġisk de Sales:

"Għaliex San Franġisk de Sales hu l-patrun tal-ġurnalisti?

Għax daħal għal avventura straordinarja għal dak iż-żmien.

Bħala saċerdot, b'inizjattiva proprja, mar l-Isvizzera fejn fi żmien ir-Riforma Protestanta kienet territorju kalvinista u jikkalkulaw li madwar 60,000 ruħ daru għall-kalviniżmu.

Jiġifieri dawn kienu Kattoliċi u saru protestanti.

U San Franġisk de Sales ħa b'impenn personali li jmur jipprietka ħalli lil dawn ir-riformisti jġibhom lura lejn il-fidi Kattolika.

Għamel tliet snin jipprietka.

Kien persistenti u kien imur iħabbat bieb, bieb, biex iressaqhom lura lejn il-fidi Kattolika.

Għamel tliet snin li matulhom kulħadd kien isabbatlu l-bieb ma' wiċċu sakemm ġietu l-idea li l-prietki tiegħu jiktibhom, jikkupjahom b'idu u jitfagħhom taħt il-bibien ta' dawk in-nies.

Għalhekk hu l-protettur tal-ġurnalisti, għax uża mezz, il-kitba, biex jasal fejn jixtieq.

Qablu għamilha San Pawl u l-appostli li kitbu ittri.

San Pawl kien jikteb ittri ċirkolari li oriġinarjament kienu indirizzati lil xi knisja partikolari iżda tant kien ikollhom tagħlim sabiħ li kienu jduru minn knisja għal oħra.

U kulħadd kien jieħu t-tagħlim li kien ixandar San Pawl.

San Franġisk de Sales għamel l-istess u r-riżultat kien li f'qasir żmien, wara dawk it-tliet snin iħabbat il-bibien, ikkonvertew 40,000 ruħ.

X'kien l-iskop ta' San Franġisk de Sales li juża dan il-mezz biex jasal għand dawn in-nies?

Ried jerġa' iġibhom fi ħdan il-Knisja Kattolika.

Kien juri lill-bnedmin il-ħlewwa tal-imħabba ta' Alla.

Jiġifieri l-iskop tiegħu kien li jagħmel il-ġid lill-bniedem.

Ikun għajb għall-ġurnaliżmu jekk ma jkollux l-iskop li jagħmel il-ġid lill-bniedem.

Dak il-ġurnaliżmu li b'xi mod jagħmel ħsara lill-bniedem hu aljenat u aljenanti.

Aljenat ifisser li tilef l-iskop oriġinali tiegħu.

Jien nikkomunika mhux sempliċiment biex int ikollok informazzjoni u taqta' l-kurżità bħalma qed jiġri daż-żmien bil-facebook.

Il-komunikazzjoni trid twassal għal relazzjoni li permezz tagħha nagħmlu l-ġid lil xulxin.

Il-komunikazzjoni u r-relazzjoni huma magħquda b'mod inseparabbli.

Ma tistax tifridhom.

Għalhekk dik il-komunikazzjoni li ma twassalx biex tibni relazzjoni, biex tgħaqqad, titlef l-iskop tagħha.

Komunikazzjoni li tifred, li flok paċi u mħabba tiżra' l-mibgħeda u l-gwerra, hi aljenata.

U jekk dan it-tip ta' ġurnaliżmu jippropaga l-firda u l-mibgħeda hu wkoll aljenanti għax iqiegħed lil ħaddieħor fl-aljenazzjoni.

Min fejn ġej li l-komunikazzjoni trid twassal għar-relazzjoni fejn aħna nagħmlu l-ġid lil xulxin?

Ġej minn Alla nnifsu.

Għalhekk il-ġurnalist Kattoliku bilfors irid ikun hekk.

Jien ngħid li mhemmx għalfejn tkun Kattoliku biex tkun ġurnalist ta' din il-kwalità.

Ta' din il-filosofija.

Iżda aħna li aħna Kattoliċi, li nemmnu f'Alla, aktar nifhmu għaliex irridu nkunu hekk.

Mill-komunikazzjoni jrid joħroġ il-paċi.

Mill-paċi trid toħroġ il-ġustizzja bejn il-bnedmin.

Jalla San Franġisk de Sales li hu l-protettur tal-ġurnalisti u ta' kull min jaħdem fil-media jgħin mhux biss lilna l-Insara iżda lil kulħadd ħalli nwasslu l-messaġġ biex il-komunikazzjoni ma tkunx aljenata u aljenanti.

Tkun iffokata biex tassew tagħmel il-ġid lil ħaddieħor kif inhu l-veru skop tagħha."

Forsi qed tgħid: "Imma jien ma naħdimx fil-media!"

Imma forsi għandek

facebook

u dak li timposta fih, jistgħu qed jarawh bosta nies.

Kemm tista' għalhekk tagħmel ġid, jekk trid, anki b'sempliċi '

share

' ta' xi post tajjeb li bih tista' tressaq in-nies eqreb ta' Alla.

Jew tistħi turi xi post ta' dan it-tip quddiem ħbiebek?

Ftakar li Hu ma staħax bla ħwejjeġ u msammar mas-salib għalik, għax ħabbek, għax ried isalvak!

Talba

O Alla, int ridt li l-isqof San Franġisk de Sales isir kollox għal kulħadd għas-salvazzjoni tal-erwieħ; fil-ħniena tiegħek, agħtina li nitgħallmu mill-eżempju tiegħu biex, fis-servizz tagħna l-bnedmin, dejjem nuru magħhom il-ħlewwa ta' mħabbtek.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

Il-Ħsieb huwa diskors ta' Fr. Charles Tabone O.P., delegat tal-Arċisqof għall-Mezzi tal-Komunikazzjoni Soċjali, f'omelija tiegħu fl-okkażjoni tal-festa ta' San Franġisk de Sales.

__ATA.cmd.push(function() { __ATA.initDynamicSlot({ id: 'atatags-26942-5ed64ef402b47', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


20 ta' Jannar: San Sebastjan

Verżjoni Vidjo:

San Sebastjan

"O kbir martri ta' Kristu Sebastjanu.

Prinċep, prinċep Sebastjanu.

Tas-sema il-liġi bil-ħeġġa int xandart.

Ara ismek, ara ismek miktub fil-ktieb tal-ħajja tas-sema.

U t-tifkira tiegħek ma tintesa' qatt." –

Antifona ta' San Sebastjan

SAN SEBASTJAN

Martri

? – †288

Tagħrif:

Bħal ħafna "Atti" tal-ewwel Martri ta' Ruma, dawk ta' San Sebastjan intilfu wkoll.

Dak li aħna ċerti minnu, li miet martri, jinsab midfun fi Triq Appia fejn illum fil-qrib hemm il-Bażilika ta' San Sebastjan, u li kien ġa vvenerat fi żmien San Ambroġ (340 – 397).

Skont kitba anonima tas-seklu V, Sebastjan twieled f'Narbona (Franza t'Isfel) minn ġenituri Taljani li, meta kien għadu tifel, ħaduh u rabbewh f'Milan.

Għad li kellu antipatija naturali kontra l-ħajja tal-armi, sabiex ikun jista' jgħin il-martri u l-Insara l-oħra, hu mar Ruma u daħal suldat tal-Imperatur Carinus (282-284).

Il-kwalitajiet sbieħ tiegħu ġibdu l-attenzjoni tal-imperaturi Djoklezjanu u Massimjanu, li fdawlu l-kmand tal-ewwel korti.

Bħala suldat kien iżur l-Insara fil-ħabs u kien jgħinhom u jinkoraġġihom.

Imma fl-aħħar inqabad, u Djoklezjanu ċanfru għall-ingratitudni tiegħu.

Għalxejn Sebastjan ipprotesta li hu dejjem qeda eżattament id-dmirijiet tiegħu militari, l-imperatur ordna li jiġi maqtul bil-vleġeġ.

Tefgħulu diversi vleġeġ u telquh għal mejjet.

Imma Sebastjan kien għadu ħaj u mara twajba jisimha Irene ħaditu f'darha u dewwietu.

Meta ħa saħħtu mill-ġdid, bix-xewqa li jmut martri, mar minn rajh quddiem Djoklezjanu u qallu li ma kienx se jsib il-paċi qabel ma jieqaf milli jxerred demm bla ħtija.

Djoklezjanu reġa' qatagħhielu għall-mewt u ġismu ntefa' fid-drenaġġ pubbliku.

Kien għall-ħabta tas-sena 288.

Għalkemm il-leġġendi m'humiex stejjer veri, b'danakollu, jesprimu l-qawwa tal-Fidi, u l-kuraġġ li kellhom dawn l-eroj martri ta' Kristu.

San Sebastjan hu meqjum bħala wieħed mit-tliet patruni tal-belt ta' Ruma.

Fl-ewwel sekli tal-kristjaneżmu, imma b'mod l-aktar intens fil-medju evu sas-seklu sittax dan il-kult kien jinsab qawwi ħafna fid-dinja tal-punent bil-festa tkun ċelebrata nhar l-20 ta' Jannar.

San Sebastjan għandu kult ukoll fid-dinja tal-ilvant bil-festa tkun ċelebrata nhar it-18 ta' Jannar.

San Sebastjan hu patrun tal-artillieri, u hu l-patrun ta' waħda mill-parroċċi ta' Ħal Qormi.

Ħsieb

San Sebastjan huwa difensur tal-fidi Nisranija, huwa eżempju ħaj għal kull wieħed minnha u protettur ta' ħafna, magħruf ukoll bħala wieħed mill-protetturi kontra l-mard tal-pesta.

Ħafna rrikorrew lejn San Sebastjan f'mumenti diffiċli biex jidħol għalihom quddiem il-Mulej.

Dan hu parti mid-diskors tal-omelija tal-Arċisqof Charles J. Scicluna, fl-14 ta' Lulju 2018, lejliet il-Festa ta' San Sebastjan, Ħal Qormi:

"Dan ir-raġel qaddis li għex fit-tielet seklu u miet fis-sena 288, ma beżgħax mill-bnedmin; wera li għalih Alla jiġi l-ewwel post. U bl-imħabba tiegħu lejn Alla, San Sebastjan ħeġġeġ anke lil ħaddieħor biex jgħaraf lil Ġesù bħala s-Salvatur tiegħu.

Għal Sebastjan li jkun Kristjan kienet l-iżjed ħaġa importanti.

Mhux ta b'xejn il-kundanna tiegħu hija l-glorja tiegħu.

Quddiem il-bnedmin il-kundanna tiegħu kienet: 'Sebastianus Christianus'.

Għaliex meta taħt l-Imperu Ruman kienu jikkundannak għall-mewt, fuq it-tabella kienu jiktbu u jgħidulu it-'titulus'.

Dan bħalma lil Ġesù kitbulu 'Iesus Nazarenus Rex Iudaeorum' (INRI), 'Ġesù Nazzarenu Sultan tal-Lhud'.

Dak kien it-'titulus' ta' Ġesù.

In-Nisrani Sebastjan kellu t-'titulus' tiegħu li qiegħed imnaqqax ukoll madwar il-knisja: 'Sebastianus Christianus', Sebastjan li huwa ta' Kristu, li huwa Nisrani, li huwa Kristjan.

U għal Sebastjan li jkun Kristjan kienet l-iżjed ħaġa importanti.

Kien parti mill-gwardja pretorjali, kien suldat stmat.

San Ambroġ jgħidilna li ħalla l-Milan u mar Ruma fejn il-persekuzzjoni kienet għadha qalila.

Bl-eżempju tiegħu ta' żagħżugħ fidil u leali, ħeġġeġ lill-Insara dgħajfin fil-fidi tagħhom.

U bħalma nkantaw fl-innu: "Hemm fil-ħabs minn ta' Nikostratu, ta' Alla l-kelma ppridkajt".

Sebastjan kien ukoll interċessur.

Il-Knisja ta' Ruma lil San Sebastjan tivvenerah bħala wieħed mill-interċessuri, wieħed mill-qaddisin li jidħlu quddiem Alla għall-komunità.

Wara kollox, il-parroċċa tagħna taf l-oriġini tagħha lill-esperjenza qawwija li l-Qriema għamlu ta' kemm hu qawwi t-talb ta' San Sebastjan, b'mod speċjali fil-mumenti tant koroh tal-pesta li kienu jippjagaw ir-raħal għax hu qrib il-port minn fejn kien jiġi ħafna mard.

U l-Qriema tgħallmu jitolbu lil San Sebastjan għall-protezzjoni.

Imma aħna llum, (bħal San Sebastjan) irridu nilqgħu l-Kelma ta' Ġesù.

Mela jekk il-bniedem jitlob xi ħaġa li hija kontra l-Liġi ta' Alla, li hija kontra r-rieda ta' Alla, l-għażla għandha tkun ċara, inkella għad baqagħlu x'jitgħallem fl-imitazzjoni ta' San Sebastjan!!"

U int, kburi li nisrani/ja?

Tiddefendi t-twemmin tiegħek u lil ħutek insara?

Għandek kuraġġ li akkost ta' kollox tinkoraġġixxi lil min ikun qed jagħmel il-ġid, u tikkundanna bil-qawwa kollha lil min ikun qed jagħmel il-ħażin?

Talba

Imliena, Mulej, bl-ispirtu tal-qawwa, u ħeġġiġna bl-eżempju sabiħ ta' San Sebastjan, martri tiegħek, biex nitgħallmu nobdu aktar lilek milli l-bnedmin.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef4205d5', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


21 ta' Jannar: Santa Anjeże

Verżjoni Vidjo:

Santa Anjeże

Anjeże, imfawra bl-hena, fetħet idejha u talbet: 'Missier qaddis, jien lilek ħabbejt, lilek fittixt, lilek dejjem xtaqt; issa ġejja għandek.' –

Antifona mil-Liturġija tas-Sigħat tal-Festa ta' Santa Anjeże

SANTA ANJEŻE

Verġni u Martri

c. 292-305

Tagħrif:

Kulma nafu dwar din il-Qaddisa hu, li kienet għadha żgħira ta' madwar tlettax-il sena meta mietet martri għall-ħabta tas-sena 305, fil-persekuzzjoni ta' Djoklezjanu, u ġiet midfuna f'Via Nomentana, f'Ruma, fejn fis-sena 324 inbniet knisja fuq il-qabar tagħha, li wara ġiet mibnija mill-ġdid fis-sena 630 mill-Papa Onorju I. Isimha hu mniżżel fl-Ewwel Talba Ewkaristika tal-Quddiesa.

Leġġenda tgħid li Santa Anjeże kienet tifla sabiħa ta' familja sinjura.

Tant kienet tħobb lil Ġesù li ddeċidiet li tagħti ruħha u ġisimha lilu biss.

Meta kien hemm min urieha li xtaq jiżżewwiġha hi rrifjutatu.

Xi ħadd bit-tama li bil-biża' tat-torturi hija ddawwar fehmitha, akkużaha li kienet Nisranija.

L-imħallef, l-ewwel bil-ħlewwa, imbagħad bit-theddid, riedha tiċħad il-fidi tagħha f'Ġesu'.

Meta ma riditx, bagħatha f'dar ta' fama ħażina.

Iżda hi baqgħet soda.

Kienet tgħid: "Inħallik iċċappas ix-xabla b'demmi, imma ma nħallik qatt tipprofanali ġismi."

Żagħżugħ li pprova jersaq lejha b'xewqa żienja, għama, u hi stess fejqitu.

Wara, l-imħallef ordna li tiġi maqtula.

B'kuraġġ li jgħaġġeb laqgħet id-daqqa aktarx tax-xabla li tajret ruħha fi ħdan Ġesù l-ikbar maħbub ta' qalbha.

San Ambroġ kiteb dwarha: "Marret għall-martirju, iktar ferħana minn għarusa għat-tieġ."

Ħsieb

Dan li ġej huwa qari mit-Trattat fuq il-Verġni, tal-isqof San Ambroġ, bit-titlu 'Għadha ċkejkna biex tbati, u diġà kbira fir-rebħa':

"Illum il-festa ta' qaddisa verġni: ejjew nixbhuha fis-safa tagħha.

Hi l-festa ta' qaddisa martri: noffru lilna nfusna b'sagrifiċċju.

Illum hi l-festa ta' Sant'Anjeże; jingħad li kienet għadha ta' tnax-il sena meta ħadet il-martirju.

Xi ħruxija ta' min jistmerrha, aktar u aktar meta anqas lil tfajla hekk żagħżugħa ma ħafritha!

Imma wkoll x'kobor u qawwa ta' fidi li ħadet ix-xhieda tagħha saħansitra minn xebba hekk ċkejkna fl-għomor!

Kif seta' l-persekutur isib fejn jidrob f'ġisem hekk ċkejken?

Ma kienx hemm wisa' fejn jinfidha s-sejf, imma kienet wessgħet qalbha biex tegħleb lis-sejf.

Il-bniet żgħar ta' dan l-għomor anqas il-ħars biċ-ċiera tal-ġenituri tagħhom ma jissaportu, u, mqar jekk jitniggżu b'daqsxejn ta' labra, jaqbdu jibku qisha saritilhom xi ferita kbira.

Imma din waqfet bla biża' fl-idejn qattiela ta' min biċċirha, ma ċċaqilqitx fost il-ħsejjes tal-ktajjen tqal li rabtuha bihom, offriet ġisimha kollu għall-ponta tas-sejf tas-suldat mimli bil-herra.

Għadha ma tafx x'jiġifieri tmut, u diġa' mħejjija biex tmut.

Kaxkruha lejn l-artal tal-frugħa, u hi fin-nar fetħet dirgħajha għal Kristu, u fuq l-istess artal sagrilegu għolliet is-sinjal tar-rebħa ta' Sidha rebbieħ.

Rabtulha għonqha u jdejha t-tnejn b'għoqod tal-ħadid, iżda ebda għoqda ma seħħilha torbot lil dik li kienet hekk dgħajfa fil-ġisem.

Tridu wirja ġdida ta' martirju?

Araw, għadha ċkejkna biex tbati, u diġà kbira fir-rebħa.

Tqila biex titqabad, imma ħafifa biex tikseb il-kuruna.

Għomorha ċkejken jurihielna bla ħila, u hi tgħallimna l-qawwa kollha.

Ebda xebba wara ż-żwieġ ma tmur daqshekk ferħana d-dar, daqskemm din marret hienja għall-post tat-tbatija; din resqet b'pass ħafif, rasha mżejna mhux b'xagħar mimxut sabiħ imma bi Kristu, mhux bi tlellix ta' ward imma b'reqqa fl-imġiba.

Bkieha kulħadd, hi biss ma bkietx.

Ħafna stagħġbu jarawha taħli hekk malajr dik il-ħajja li hi kienet għadha bilkemm ħaditha u kienet diġà qiegħda tagħtiha bħallikieku misjura għal kollox.

Kulħadd stagħġeb jaraha diġà xhud ta' Alla, meta kienet għadha żgħira wisq biex tista' tieħu rajha f'idejha.

Hija ġiebet ruħha b'mod li Alla seta' jafdaha meta l-bnedmin kienu għadhom ma jafdawhiex, għax dak li hu 'l fuq min-natura ġej mill-Awtur tan-natura.

Kemm werwirha l-qattiel biex ibeżżagħha, kemm żiegħel biha biex iġagħalha tifhem, kemm nies ħajruha għaż-żwieġ!

Imma hi: 'Ma nistenniex li nogħġbu lill-Għarus tiegħi jekk nonqsu daqshekk; hu għażilni l-ewwel, u hu jeħodni.

X'inti tistenna, qattiel?

Eqred lil dan il-ġisem, li jista' jogħġob lill-għajnejn ta' min ma rridx nogħġbu.'

U waqfet sħiħa, talbet, u niżżlet rasha.

Tistħajlek tara lill-qattiel jitħawwad, qisu hu l-akkużat; tistħajlek tara id il-bojja titriegħed, xufftejh jisfaru bil-biża' qisu xi ħadd ġej għalih; imma t-tfajla ma beżgħetx mit-theddid.

Araw, mela, il-vittma li ħadet martirju bi tnejn, tal-modestja u tar-reliġjon.

Hija baqgħet verġni u kisbet il-martirju."

Bħalma Santa Anjeże wriet l-imħabba l-iktar kbira tagħha lejn Ġesù meta waslet li offrietlu ħajjitha fil-fjur tagħha b'mewta krudila, hekk ukoll aħna nuru mħabbitna lejn Ġesù skont is-sagrifiċċji li nagħmlu għalih.

U int?

Talba

O Alla ta' dejjem li tista' kollox, int tagħżel il-ħwejjeġ dgħajfa tad-dinja biex tħawwad il-qawwija; fil-ħniena tiegħek, agħtina li nibqgħu sħaħ sa l-aħħar fil-fidi, fuq l-eżempju ta' Sant'Anjeże, martri tiegħek, li llum niċċelebraw id-daħla tagħha fis-sema.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ef4269de', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


14 ta' Jannar: Beatu Pietru Donders

Verżjoni Vidjo:

Beatu Pietru Donders

"Ir-Rieda Qaddisa ta' Alla u l-ubbidjenza perfetta fl-affarijiet kollha dejjem kienu l-konsolazzjoni tiegħi, u nittama li jkomplu jkunu hekk fis-siegħa tal-mewt tiegħi." –

Beatu Pietru Donders

BEATU PIETRU DONDERS

Saċerdot Redentorist

1805 – 1887

Tagħrif:

Twieled f'Tilburg fil-Brabante ta' Fuq (Olanda), iben nissieġ tas-suf.

Kien ordnat saċerdot ta' 32 sena.

Ħames snin wara (1842) telaq lejn il-Guyana Olandiża jew Surinam, biex jaħdem fost l-ifqar, fosthom il-lebbrużi.

Meta fl-1865 il-vigarjat appostoliku tal-Guyana Olandiża (l-Amerka t'Isfel) kien afdat f'idejn ir-Redentoristi, Dun Pietro Donders talab li jingħaqad magħhom.

Fis-27 ta' Ġunju 1867, għamel il-voti perpetwi u rritorna fost il-lebbrużi maħbubin tiegħu, li magħhom kien ħadem qatigħ sa mill-1856.

Kien jieħu ħsieb anki l-Indjos u s-suwed u l-ewwel ktieb ta' ħajtu jsejjaħlu "appostlu ġdid tas-suwed u tal-lebbrużi."

Ħadem ħafna wkoll favur is-suwed li kienu fil-jasar, kif ukoll fost dawk 'selvaġġi', jiġifieri dawk li nġiebu mill-Afrika bħala lsiera imma li rnexxielhom jaħarbu lis-sidien tagħhom u kienu qed jgħixu ħajja mimlija superstizzjonijiet, bla morali u mogħtijin għall-idolatrija, u l-appostolat tiegħu fost dawn ħalla ħafna frott.

Dan għamlu bla ma naturalment abbanduna lill-bojod.

Infatti bejn l-1842 u l-1856, Pietru Donders ħadem ukoll fil-kapitali Paramaribo, u fl-1883-85 f'Coronie fuq ix-xatt, fejn iddedika ħajtu fuq kollox fost il-lebbrużi ta' Batavia, li kienu emarġinati u iżolati.

Kellu wkoll iġarrab dieqa minħabba xi lebbrużi ingrati li minħabba fihom kellu jħallihom għal xi żmien, imma kien rikompensat bil-festa kbira li għamlulu oħrajn meta rritorna fis-17 ta' Novembru, 1885.

Ħajtu kienet minsuġa bit-talb u l-penitenza; kien iqum spiss bil-lejl biex jagħmel siegħa talb għarkupptejh quddiem it-tabernaklu.

Kien jorqod fuq twavel tal-injam u kien juża d-'dixxiplina' mill-inqas darba kuljum.

Wara kważi 45 sena jgħix taħt xemx tropikali tal-Guyana Olandiża, Pietru Donders miet ta' 81 sena fil-kolonja tal-lebbrużi f'Batavia nhar l-14 ta' Jannar, 1887.

Matul ħajtu kien diġà jgawdi l-fama ta' qaddis minħabba l-karità kbira tiegħu, u fl-1900, infetħet il-kawża tal-beatifikazzjoni tiegħu li waslet fi tmiemha fl-24 ta' Mejju, 1982 mill-Qaddis Papa Ġwanni Pawlu II.

Ħsieb

Pietru Donders kien tellief – il-ħajja tiegħu kollha kienet telfa!

Kien iben ta' familja fqira ta' nissieġa, li kienu jgħixu f'dar b'kamra waħda għall-familja kollha.

Kellu jitlaq mill-iskola fl-età ta' 12-il sena għax il-ġenituri tiegħu kellhom bżonn il-flus.

Kien tifel devot li ried isir qassis, imma kollox kien kontra tiegħu: faqar, saħħa delikata u, biex ngħidu kollox, ma kienx intelliġenti lanqas.

Bħala nissieġ ma kienx ta' suċċess kbir.

Kien jitlob waqt li jinseġ u dan ma tantx kien sewa għall-kwalità tad-drapp.

Minħabba raġunijiet ta' saħħa, ġie miċħud mis-servizz militari, li kien ta' vantaġġ għalih.

Daħal fis-seminarju, mhux bħala student klerikali – iżda bħala impjegat domestiku, iżda kien jistudja kemm jiflaħ filgħaxija.

Ta' 29 sena, kien eventwalment ammess fis-seminarju biex jistudja għas-saċerdozju.

Fl-aħħar sena ta' studju tiegħu l-Vigarju Appostoliku ta' Surinam, imsejjaħ bħala l-Gujana Olandiża, żar is-seminarju.

Hu ried li s-saċerdoti żgħażagħ imorru hemm.

Pietru kien l-uniku wieħed li offra li jmur.

Bil-paċenzja kollha hu pprova jgħallem lil dawn in-nies il-veritajiet bażiċi tal-fidi, iżda kien milqugħ b'indifferenza, mibegħda u ostilità.

Imma hu baqa' jipprietka l-Vanġelju.

Bħala kappillan tal-kolonja tal-lebbrużi f'Batavia, fejn ebda qassis ma dam aktar minn tliet snin u fejn wieħed kien ġie maqtul, l-400 lebbruż kienu mingħajr tabib jew infermiera jew xi tip ta' sanità.

Ftit kien hemm li seta' jagħmel għalihom.

Ipprovdielhom sodod u difen il-mejtin li sab fosthom.

Ipprovdielhom l-ikel, iżda l-awtoritajiet irrabjaw fuq dan għax skont huma, l-estenzjoni ta' ħajjithom, kienet iżżid l-ispiża pubblika.

Fis-sena 1866, grupp ta' Patrijiet Redentoristi niżlet f'Surinam biex tgħin lill-erba' saċerdoti tad-Djoċesi li kien hemm diġà.

Mal-wasla tagħhom tnejn mill-erba' qassisin iddeċidew li jirritornaw lejn l-Olanda; it-tnejn l-oħra saru Redentoristi.

Pietru Donders kien wieħed minnhom.

Bħala Redentorist, Pietru mar jipprietka lill-Indjani nattivi, li fost affarijiet oħra kienu jipprattikaw il-poligamija u jaduraw l-ispirti.

Iżda l-Indjani kienu aktar interessati fil-likur milli fil-liturġija.

Ipprietka hemmhekk għal 18-il sena bi ftit suċċess u qal:

"Hekk għoġob lil Alla, li joffri lill-Indjani li sa issa ġew ittraskurati ... il-possibbiltà li jkunu jafuh u jħobbuh.

Iżda sfortunatament l-aspettattivi qatt ma seħħew. "

Minkejja n-nuqqas ta' progress fl-isforzi appostoliċi kollha tiegħu, Pietru qatt ma tilef il-fidi f'Alla u lanqas fil-vokazzjoni tiegħu.

Imma ammetta, madankollu, li l-missjoni tiegħu ma kinitx kif kellha tkun, u żied malajr:

"Iżda Alla jista' kollox; Marija, il-kenn tal-midinbin, hija wkoll ommhom; mill-jum li fih Kristu miet, l-erwieħ iridu jinxtraw bid-demm.

Mhux li kien nista' nissagrifika ħajti stess, u b'hekk inwassal lin-nies kollha biex isiru jafu u jħobbu lil Alla kif jixraqlu.

Imma ħa tkun magħmula r-rieda ta' Alla f'kollox."

Fl-aħħar, Pietru Donders tassew għamel sagrifiċċju mill-ħajja tiegħu stess.

Wara li ħadem f'Surinam għal 40 sena u wara li laħaq l-età ta' 74 sena, is-superjuri tiegħu ordnawlu jistrieħ.

Huwa pprova, iżda mingħajr suċċess.

Sa dak iż-żmien hu stess kien sar lebbruż u għalhekk għażel li jirritorna lejn il-kolonja tal-lebbrużi fejn miet u kien midfun fl-1887.

Kif diġà ntqal, il-Beatu Pietru Donders kien tellief, (almenu f'għajnejn id-dinja), imma Ġesù ma qalilniex, f'aktar minn okkażjoni waħda:

"Jekk xi ħadd irid jiġi warajja, għandu jiċħad lilu nnifsu, jerfa' salibu, u jimxi warajja.

Għax min irid isalva ħajtu, jitlifha; imma min jitlef ħajtu għall-imħabba tiegħi u tal-Evanġelju, isalvaha."

(Mark 8:34-35).

Pietru Donders kien kuntent li jitlef ħajtu għal Kristu.

U int?

Id-dinja u s-soċjetà jriduk tagħmel u tkun suċċess.

Is-suċċess li jrid minnek Alla hu differenti.

Alla jridek tħobb u tibqa' tħobb akkost ta' kollox u tipprova u tibqa' tipprova togħbod id-dnub akkost ta' kollox.

Dan tal-aħħar tagħmlu billi taħrab id-dnub bi mħabba lejH li ma jixtieqx li d-dnub jidħol bejnietkom u jifridkom.

Jekk jirnexxilekx u jekk tkunx suċċess f'dawn, għal Alla mhux importanti.

Sa mewtek, jista' jkun li f'għajnejn dawk li jiġġudikawk int se tibqa' tidher falliment, imma għal Alla li jħares lejn l-isforzi moħbija tiegħek biex tegħleb id-dnub, biex tkun xhud veru tiegħu bil-kliem u bl-għemil u biex tħobb u taqdi lill-oħrajn, int jista' jkun li jkun ħaqqek is-suċċess u l-premju tal-ġusti fil-Ġenna.

Talba

O Alla li tfejjaq, Int urejt is-sbuħija tal-ħniena tiegħek lejn il-lebbrużi permezz tal-Beatu Pietru Donders, is-saċerdot tiegħek.

Permezz tal-eżempju u t-talb tiegħu, jalla nservuk b'ħidma mimlija mħabba lejn dawk l-aktar fil-bżonn.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef5304fc', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


17 ta' Jannar: San Anton Abbati

Verżjoni Vidjo:

San Anton Abbati

"Jekk trid tkun perfett, mur, biegħ li għandek, u agħtih lill-foqra, u jkollok teżor fis-sema; imbagħad ejja u imxi warajja. ...

Min ma jiċħadx il-ġidu kollu, ma jistax ikun dixxiplu tiegħi." –

Ġesù f'Mattew 19:21 u f'Luqa 14:33

SAN ANTON

Abbati

251 – 356

Tagħrif:

San Anton twieled fir-raħal ta' Koman, fl-Eġittu, fis-sena 251, minn familja Nisranija li kienet sinjura.

Meta kellu tmintax-il sena, il-ġenituri tiegħu mietu, u hu safa waħdu flimkien ma' oħtu iżgħar minnu ħafna.

Xi sitt xhur wara l-mewt tal-ġenituri tiegħu, waqt li kien fil-knisja, sema' l-kliem tal-Vanġelu: "Jekk trid tkun perfett, mur biegħ kulma għandek u qassmu lill-foqra, u ejja imxi warajja, u jkollok teżor fis-sema" (Mark 10:21).

Ikkonkluda li Alla kien qed ikellmu direttament.

Għalhekk f'qasir żmien, wara li ħa ħsieb oħtu u ħallielha parti mill-wirt, il-kumplament tal-wirt li mess lilu qassmu kollu lill-fqar, u mar jgħix waħdu, l-ewwel fid-deżert, u mbagħad fuq muntanja.

Biż-żmien, xi rġiel u żgħażagħ bdew jissieħbu miegħu, kull wieħed f'daqsxejn ta' kamra għalih, iżda qrib tiegħu biex ikunu jistgħu jiġu ggwidati spiritwalment minnu.

Fis-sena 305 niżel minn fuq il-muntanja u waqqaf l-ewwel monasteru Nisrani, f'Fajjum.

Fis-sena 311 mar Lixandra biex iħeġġeġ fil-Fidi lill-Insara fil-persekuzzjoni ta' Massimu.

Meta wara xi sena l-persekuzzjoni taffiet, mar f'Pispir, ħdejn ix-xmara Nil, u waqqaf monasteru ieħor li għadu jeżisti sal-lum bl-isem ta' "

Der Mar Antonius.

Wara li stabilizza dan il-monasteru, mar jgħix ġo għar fuq il-muntanja Kolzim.

Iżda anke hawnhekk, in-nies saret taf fejn kien u bdew ġejjin mhux biss mill-Eġittu iżda wkoll minn pajjiżi oħra biex ikellmuh, u meta kienu jitilqu minn ħdejh qalbhom kienet tkun mimlija bi mħabba ikbar lejn Alla.

Meta darba rċieva ittra mingħand l-Imperatur Kostantinu l-Kbir, qal lil ta' madwaru:

"Tiskantawx li l-Imperatur kitibli – hu bniedem, bħalma jiena jien.

Iżda stagħġbu kif Alla kiteb lilna, u kellimna wkoll permezz ta' Ibnu."

Fis-sena 335 reġa' mar Lixandra biex flimkien ma' San Atanasju jikkumbatti l-ereżija ta' Arju.

Imbagħad tela' fuq il-muntanja u baqa' hemm sakemm miet fis-sena 356, meta kellu 106 snin.

Fl-Arti jpinġu lil San Anton b'salib forma ta' T, b'ħanżir u bi ktieb.

Is-salib ifisser il-qawwa tal-Fidi li għenitu jirbaħ il-ħażin; il-ħanżir għall-ewwel kien jirrapreżenta lid-demonju, imma meta fil-Medju Evu l-Antonjani bdew jaħdmu fil-biedja u kellhom il-privileġġ riservat li jrabbu l-qżieqeż fil-foresti, San Anton ġie meqjus bħala l-protettur tal-annimali, il-ktieb huwa simbolu tal-katerristiku speċjali ta' ħajtu, it-talb u l-kontemplazzjoni.

F'xi parroċċi, f'dan il-jum, in-nies jieħdu l-annimali tagħhom għand il-Kappillan biex iberikhom.

San Anton huwa magħruf bħala l-Fundatur tal-Monastiċiżmu Nisrani.

Ħsieb

Dan li ġej huwa qari mill-ħajja ta' San Anton, miktuba mill-isqof San Atanasju:

"Anton kellu xi tmintax jew għoxrin sena meta mietu l-ġenituri tiegħu; baqa' waħdu ma' oħtu, ċkejkna ħafna, u ħa ħsieb id-dar u oħtu.

Kienu għadhom anqas għaddew sitt xhur mill-mewt tal-ġenituri, meta darba Anton ħareġ għall-quddies bħas-soltu u fit-triq qagħad jaħseb x'kien li ġagħal lill-Appostli jħallu kollox u jmorru wara Ġesù; huwa ġieb quddiem għajnejh lil dawk li, kif jingħad fil-Ktieb tal-Atti tal-Appostli, kienu jbiegħu ġidhom u jqiegħdu l-flus tal-bejgħ f'riġlejn l-Appostli biex kollox jitqassam lill-foqra; Anton beda jqis x'tama kbira kellhom dawn in-nies fil-ġid merfugħ għalihom fis-sema.

Hu u jaħseb dan, daħal fil-knisja.

Ġara li, fil-qari tal-Evanġelju, sema' x'qal il-Mulej lil dak l-għani:

'Jekk trid tkun perfett, mur biegħ li għandek, u agħtih lill-foqra; imbagħad ejja u imxi warajja, u jkollok teżor fis-sema.'

(Mark 10:21)

Anton stħajjel li Alla nnifsu bagħat ifakkru f'dawn il-kelmiet qaddisa, u li kienu nqraw qisu minħabba fih.

Minnufih wara l-quddiesa ħareġ, sejjaħ lin-nies tar-raħal, u qassmilhom b'xejn l-oqsma li kien wiret mid-dar – tliet mitt għalqa, f'art għammiela u mill-aħjar – biex jeħles lilu nnifsu u lil oħtu minn ħafna ksir ir-ras.

Imbagħad biegħ kull biċċa għamara li kellu, u daħħal somma kbira ta' flus; żamm xi ħaġa minnhom għal oħtu, u qassam il-bqija lill-foqra.

Meta darb'oħra reġa' mar għall-quddies, fl-Evanġelju sema' dan il-kliem tal-Mulej:

'Toqogħdux tħabblu raskom għall-għada'

(Mattew 6:34).

Ma kellux sabar jibqa' fil-knisja; ħareġ, ħa l-flus li kien żamm għal oħtu, u qassam lilhom ukoll lin-nies fqar.

Lil oħtu ħallieha f'idejn xi xebbiet Insara twajba li kien jafhom, biex irabbuha f'dar ta' nisa verġni.

Hu mbagħad qabad ħajja axxetika qrib id-dar tiegħu, u kompla jgħix fil-ġabra, fit-tgħakkis u fis-sabar.

Ħaddem ukoll idejh fix-xogħol, għax sema' li jekk 'xi ħadd ma jridx jaħdem, dan anqas għandu jedd jiekol.' (2Tessalonkin 3:10b); bil-flus li jaqla' kien jixtri x'jiekol, u jqassam il-bqija lil min ma kellux.

Kien jitlob sikwit, skont ma tgħallem li d-dixxipli għandhom dejjem jitolbu bla ma jintelqu.

Fil-qari kien hekk attent li xejn mill-miktub ma kien jaħrablu, u kien iżomm kollox f'moħħu, hekk li l-memorja kienet taqdih minflok il-kotba.

In-nies tar-raħal, u xi rġiel twajba, midħla tiegħu, huma u jħarsu lejn dan il-bniedem, kienu jsejħulu ħabib ta' Alla; xi wħud kienu jħobbuh bħal binhom, oħrajn bħal ħuhom."

San Anton jurina bl-eżempju tal-ħajja tiegħu stess li jekk xi ħadd biex iħobb iktar 'l Alla jiddistakka ruħu mill-ħwejjeġ tad-dinja li joffru ħafna kumditajiet, jista' jkun ferħan u kuntent b'qalb mimlija hena u paċi.

U int, wasalt għal dan?

Talba

O Alla, int tajt il-grazzja lil San Anton, abbati, biex jaqdik fid-deżert b'ħajja ta' qdusija kbira; agħmel li aħna, bit-talb tiegħu, nitgħallmu niċħdu lilna nfusna u nħobbu lilek dejjem u fuq kollox.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ef530649', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


16 ta' Jannar: San Berardu u sħabu

Verżjoni Vidjo:

San Berardu u sħabu

"Morru fid-dinja kollha, xandru l-Evanġelju lill-ħolqien kollu.

Min jemmen u jitgħammed, isalva; iżda min ma jemminx, ikun ikkundannat." –

Ġesù f'Mark 16:15-16

SAN BERARDU U SĦABU

Martri tal-Marokk

Tagħrif:

San Franġisk t'Assisi kien iħoss li Alla ried minnu mhux biss il-perfezzjoni tiegħu u tal-patrijiet tiegħu, imma wkoll is-salvazzjoni tal-bnedmin l-oħra.

Kien iħoss xewqa kbira li jikkonverti lill-Musulmani, li l-avvanz tagħhom fil-pajjiżi ewropej kien ukoll qed jhedded ir-reliġjon Nisranija.

Waqt li flimkien ma' kumpann mar lejn l-Orjent biex ikellem lis-sultan Musulman, Franġisk bagħat sitt patrijiet biex jipprietkaw lill-Musulmani tal-Punent.

Dawn kienu: Vitale, Berardu, Pietru, Akkursju, Adjutu u Ottone.

Fi triqthom, Vitale, li kien is-superjur tal-grupp, marad serjament fi Spanja, u sħabu komplew triqthom taħt il-gwida ta' Berardu.

F'Sivilja, fin-naħa t'isfel ta' Spanja, li kienet maħkuma mill-Misilmin, il-patrijiet bdew jipprietkaw bla biża' fil-moskea, li s-salvazzjoni tinsab biss fil-fidi fi Kristu.

Il-mexxej musulman, inkurlat għall-aħħar, ordna li jaqtgħulhom rashom dak il-ħin stess.

Imma wara tħallew jaqsmu l-baħar u jmorru l-Marokk.

Il-patrijiet laqgħu b'ferħ din id-deċiżjoni għax issa kienu se jkunu fost poplu kollu kemm hu Musulman.

Hekk kif waslu, Berardu, li kien jitkellem tajjeb l-ilsien Għarbi, beda mill-ewwel jitkellem man-nies fuq Kristu.

Jum minnhom, meta raw lir-re Miramolin imdawwar bin-nies tiegħu, Berardu reġa' beda jitkellem fuq it-tagħlim ta' Kristu u sejjaħ lil Mawmettu bħala impustur.

Ir-re ordna li Bernardu u sħabu jitkeċċew mill-pajjiż, imma rnexxielhom jiżgiċċaw lill-gwardji u reġgħu lura jxandru l-istess tagħlim.

Berardu u sħabu ttieħdu quddiem ir-re, li wegħedhom ħafna ġid u postijiet ta' ġieħ jekk isiru Musulmani.

Imma Berardu f'isem sħabu qallu li ma kinux lesti jiċħdu lil Kristu, anzi beda jħeġġeġ lir-re jikkonverti għall-vera fidi.

Meta ra li kollox kien għalxejn, ir-re nnifsu qabad ix-xabla u qatel lil kull wieħed mill-patrijiet.

Kien is-16 ta' Jannar, 1220.

Kienu l-ewwel martri Franġiskani.

Meta San Franġisk sema' bil-mewt ta' dawn il-patrijiet, bierek lil Alla u qal:

"Issa naf li tassew għandi Patrijiet Minuri."

Għall-għadd kbir ta' mirakli li saru bl-interċessjoni tagħhom, il-Papa Sistu IV ddikjara lil Berardu u sħabu bħala qaddisin fl-1481.

Ħsieb

Kien fil-kapitlu ġenerali ta' Pentekoste li sar fil-Porzjunkola fl-1217 li San Franġisk iddeċieda li jibgħat lill-patrijiet minuri jevanġelizzaw barra mill-Italja.

Il-missjunarji Franġiskani marru lejn Spanja u l-Portugall, li kienu parzjalment maħkuma mill-Misilmin.

Il-ħidma ta' evanġelizzazzjoni wasslet xi wħud minnhom għall-martirju.

Fis-16 ta' Jannar Fra Berardu u erba' Franġiskani sħabu ġew immartirizzati fil-belt ta' Marrakesh fil-Marokk.

Il-Franġiskani qasmu l-Alpi lejn Franza, il-Ġermanja, l-Ungerija u l-Bosnja.

Aktar tard, fl-1224, qasmu wkoll il-kanal tal-Ingilterra u waslu Dover.

Dan li ġej huwa l-Messaġġ tal-Qdusija tiegħu Papa Franġisku għall-Ġurnata Missjunarja Dinjija 2018, bit-titlu 'Flimkien maż-Żgħażagħ inwasslu l-Evanġelju lil kulħadd':

"Ħafna rġiel u nisa, ħafna żgħażagħ taw lilhom infushom b'ġenerożità – xi drabi anki sal-martirju – għall-imħabba tal-Evanġelju, fil-qadi ta' ħuthom il-bnedmin.

Mis-salib ta' Ġesù nitgħallmu l-loġika divina li twassalna biex noffru lilna nfusna (1Korintin 1:17-25) bħala tħabbira tal-Evanġelju għall-ħajja tad-dinja (Ġwanni 3:16).

Meta nitkebbsu bl-imħabba għal Kristu, nikkunsmaw lilna nfusna f'dan in-nar, u dan ikabbarna, jdawwalna u jsaħħan lil qlubna (2Korintin 5:14).

Nistedinkom għall-iskola tal-qaddisin li jiftħulna orizzonti kbar li jwasslu għand Alla, u f'kull ċirkustanza staqsu lilkom infuskom: 'X'kien jagħmel Kristu kieku kien minfloki?'

Nittrażmettu l-fidi sa trufijiet l-art

It-tixrid tal-fidi permezz tal-attrazzjoni jitlob qlub miftuħa, imfawra bl-imħabba.

L-imħabba ma tistax tpoġġilha limitu: għaliex

l-imħabba hi qawwija bħall-mewt

(ara Għanja tal-Għanjiet 8:6).

Dan it-tixrid tal-fidi jiġġenera 'encounter', xhieda, tħabbira; jiġġenera l-qsim fil-karità ma' dawk kollha li huma 'l bogħod mill-fidi, li huma indifferenti u xi drabi forsi anki ostili u kontra l-fidi.

Ambjenti umani, kulturali u reliġjużi li huma barranija għall-Evanġelju ta' Ġesù u għall-preżenza sagramentali tal-Knisja jirrappreżentaw il-periferiji estremi.

Dawn huma 't-trufijiet tal-art' fejn Ġesù bagħat lid-dixxipli missjunarji tiegħu sa minn meta qam mill-mewt, filwaqt li żgurhom li l-Mulej ser jibqa' dejjem magħhom (Mattew 28:20; Atti 1:8).

Dan hu dak li aħna nsejħulu missio ad gentes.

Il-periferija l-aktar deżolata tal-umanità, li tant għandha bżonn ta' Kristu, hija dik fejn hemm l-indifferenza lejn il-fidi, u jekk mhux ukoll il-mibegħda kontra il-milja divina tal-ħajja.

Kull faqar materjali u spiritwali, kull diskriminazzjoni lejn ħutna hi dejjem konsegwenza taċ-ċaħda t'Alla u tal-imħabba tiegħu.

It-trufijiet tal-art kollha llum saru għalikom xi ħaġa relattiva u faċli taslu biex 'tinnavigaw' fiha.

Id-dinja diġitali – in-networks soċjali li faċli ssibhom u li xterdu ma' kullimkien – xejnu l-fruntieri, eliminaw id-distanzi u naqqsu d-differenzi.

Kollox jidher li tista' tasal għalih malajr, kollox qrib u immedjat.

Iżda mingħajr ir-rigal sinċier tal-ħajja jista' jkollna eluf u eluf ta' kuntatti, iżda qatt ma naslu għal vera komunjoni tal-ħajja.

Fil-vokazzjoni mogħtija lilna minn Dak li poġġiena fuq din l-art, il-missjoni sa trufijiet l-art titlob minna r-rigal tagħna nfusna (Luqa 9:23-25).

Nazzarda ngħid li għal żagħżugħ li jrid jimxi wara Kristu, l-aktar ħaġa essenzjali hi li jfittex xinhi il-vokazzjoni tiegħu u jippersevera fiha.

Xhieda tal-imħabba

L-Opri Missjunarji Pontifiċji twieldu minn qlub żagħżugħa biex jgħinu ħalli t-tħabbira tal-Evanġelju tasal għand il-bnedmin kollha filwaqt li jagħtu sehemhom għall-iżvilupp uman u kulturali ta' tant ġnus bil-għatx għall-Verità.

It-talb u l-għajnuna materjali, mogħtija b'tant ġenerożità u mqassmin mill-OMP, jgħinu lis-Santa Sede biex filwaqt li twassal l-għajnuna lil dawk li jeħtieġuha, tara li dawn ukoll ikunu kapaċi jagħtu xhieda fl-ambjenti fejn jgħixu.

Ħadd mhu daqshekk fqir li ma jista' jagħti xejn minn dak li għandu, u qabel kollox minn dak li hu.

Nixtieq nerġa' ntenni l-kliem li għidt liż-żgħażagħ taċ-Ċili: 'Qatt m'għandek taħseb li m'għandek xejn x'tagħti jew li m'għandek bżonn ħadd.

Kun af li ħafna nies għandhom bżonnok.

Kull wieħed jgħid f'qalbu: ħafna nies għandhom bżonni.'

(Laqgħa maż-żgħażagħ fis-Santwarju ta' Maipu, 17/01/2018)

U int, qed ixxandar lil Kristu bi kliemek imma l-aktar mill-mod kif tgħix?

Qed tgħix il-missjoni li Alla sejjaħlek għaliha u li ħadd ħliefek ma jista' jwettaq għax hi s-sejħa personali tiegħek?

Taf li ma tistax issalva waħdek u li hemm persuni li Alla ħalla f'idejk biex tressaqhom lejh ħalli hu jsalvahom?

Kemm qed tkun ġeneruż/a fis-sejħa tiegħek bħala Nisrani/ja li twassal lil Kristu lill-oħrajn?

Lest/a li tirriskja u tiġi mżeblaħ/mżebilħa, imwarrab/a jew maqtul/a għall-fidi tiegħek bħal Berard u sħabu?

Talba

Nitolbu lil Marija Sultana tal-Appostli, lil San Franġisk Saverju, lil Santa Tereża tal-Bambin Ġesù, lill-Beatu Paolo Manna u b'mod speċjali llum lil San Berardu u sħabu f'jum it-tifkira tagħhom, biex jidħlu għalina lkoll u jakkumpanjawna fil-vjaġġ missjunarju tagħna ħalli aħna wkoll inkunu xhieda awtentiċi ta' Kristu akkost ta' kull saġrifiċċju.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dawn il-qaddisin tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef532ab5', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


11 ta' Jannar: San Tumas Placidi minn Cori

Verżjoni Vidjo:

San Tumas Placidi minn Cori

"Arawni, hekk jien se nfittex in-nagħaġ tiegħi u nieħu ħsiebhom." –

Alla f'Eżekjel 34:12

SAN TUMAS PLACIDI TA' CORI

Presbiteru

1655 – 1729

Tagħrif:

Francesco Antonio Placidi twieled fil-belt ta' Cori.

Missieru u ommu kienu bdiewa u mietu qabel għalaq l-14-il sena u billi kien l-uniku tifel fost ħutu, kellu jmur jaħdem biex jgħajjex liż-żewġ ħutu bniet.

Dam imur jirgħa n-ngħaġ għal 8 snin, sakemm ħutu żżewġu, imbagħad seta' jwettaq ix-xewqa tiegħu li jsir Franġiskan.

Fis-7 ta' Frar 1677, daħal fil-kunvent ta' Orrieto u sar Fra Tumas.

Għalhekk fl-1683, ordna saċerdot.

Intefa' b'ruħu u ġismu għall-appostolat: prietki u qrar.

Kien jgħaddi sigħat twal fil-konfessjonarju – iżur il-morda u jassisti lill-moribondi.

Ma kienx jaċċetta flus

għall-quddies.

Żewġ virtujiet predominanti li kellu kienu l-paċenzja u l-umiltà – kien jirċievi ħafna umiljazzjonijiet minn sħabu.

Talab biex ikun membru tal-ermitaġġ imwaqqaf mill-ordni.

Tumas bena ermitaġġ f'Civitelle u ieħor f'Palombara.

Ħafna Franġiskani kienu jgħaddu ġranet f'dan l-ermitaġġ.

Bata ħafna: ħafna kienu dawk minn sħabu li abbandunawh, għax sabu li kien strett fir-regoli li kiteb.

Kien jipprietka ħafna u kien jippreferi jżur postijiet li mhumiex popolari.

Miet fil-11 ta' Jannar 1729, meta kellu 74 sena.

Ġie kkanonizzat mill-Qaddis Papa Ġwanni Pawlu II, fil-21 ta' Novembru, 1999.

Ħsieb

Dan li ġej huwa diskors mill-omelija tal-Papa Ġwanni Pawlu II fil-Kanonizzazzjoni ta' San Tumas ta' Cori:

"Se nfittex in-nagħaġ tiegħi u nieħu ħsiebhom" (Eżekjel 34:12).

Tumas minn Cori, qassis tal-Ordni tal-Franġiskani Minuri, kien l-immaġni ħajja tar-Ragħaj it-Tajjeb.

Bħala gwida mimli mħabba, hu wassal lill-aħwa fdati f'idejn il-kura tiegħu, fil-mergħat tal-fidi, dejjem animat mill-ideal Franġiskan.

Fil-monasteru fejn kien, huwa wera spirtu ta' karità u disponibbilta' għal kulma kien jintalab mingħandu, anke dawk l-aktar umli.

Huwa għex fis-saltna tal-imħabba u s-servizz, skont il-loġika ta' Kristu, 'issagrifika lilu nnifsu, bħala vittma safja tal-paċi fuq l-altar tas-salib, u b'hekk kompla l-misteru tal-fidwa umana' (Prefazju ta' Kristu Re).

Bħala dixxiplu awtentiku tal-Fqir ta' Assisi, San Tumas minn Cori kien ubbidjenti lejn Kristu, Re tal-Univers.

Huwa mmedita u fassal ħajtu fuq il-mudell tal-faqar evanġeliku u għamel minnha don lil Alla u lill-proxxmu tiegħu.

Il-ħajja kollha tiegħu tidher bħala sinjal tal-Evanġelju, xhieda tal-imħabba tal-Missier tas-sema murija fi Kristu u fl-azzjoni tal-Ispirtu s-Santu, għas-salvazzjoni tal-bniedem."

Huwa privileġġ għalina li aħna msejħin mill-Knisja biex nitolbu.

Imma hi l-Kelma t'Alla li tkellimna l-ewwel dwar il-ħtieġa li d-dixxipli jitolbu bla ma jieqfu.

Ġesù jagħtina parabbola biex jgħallimna dwar din il-ħtieġa.

Jekk aħna ma nitolbux, se nintilfu aħna u ta' madwarna.

Bit-talb, aħna nwasslu lill-poplu t'Alla għas-salvazzjoni, għas-Salvatur, li hu Persuna: Ġesù.

Iva, it-talb tibbenifika int u l-għeżież tiegħek bih.

Li titlob hu li tiftaħ qalbek ma min taf li jħobbok b'mod etern u jixtieqlek il-ġid aktar milli tixtiequ int għalik innifsek jew għall-għeżież tiegħek.

Titlob ifisser li tagħraf li Alla hu Missier ħanin li jagħder, jaħfer u jifhem iċ-ċirkustanzi ta' ħajjitna u lest li jgħinna u jerfa' t-toqol tagħna.

Hu dejjem magħna u jekk nafdawh, jieħu ħsieb ta' dawk il-problemi li f'ħajjitna jidhru kbar u bla soluzzjoni.

Mingħajru m'aħna xejn u ma nistgħu nagħmlu xejn.

U int, tfittex li jkollok esperjenza tal-imħabba ta' Ġesù f'talb ta' spiss, fis-solitudni tal-qalb tiegħek?

Tagħraf li

mingħajr it-talb, li huwa l-mod kif tikkomunika ma' Alla u kif tħalli lil Alla jikkomunika l-grazzji tiegħu lilek, ma tistax tirċievi dik l-għajnuna u l-qawwa li għandek bżonn biex tgħix ta' Nisrani veru u b'hekk issalva ruħek

Tifhem li t-talb huwa l-privileġġ u l-arma qawwija tan-Nisrani li biha wieħed jakkwista erwieħ għal Alla, li jekk ma jsibux min jitlob għalihom, x'aktarx jintilfu fin-nirien ta' dejjem?

Iva, dan huwa l-privileġġ u l-qawwa tagħna l-Insara:

IT-TALB.

Min jipprattikah b'attitudni tajba, ibiddel id-dinja billi jbiddel il-qlub tan-nies u jagħmilhom reċipjenti tajba tal-grazzja ta' Alla li ssalva.

Dan, San Tumas Placidi minn Cori fehmu sewwa u kien għalhekk li ta ħajtu għal dan il-għan.

Talba

O Alla, li ispirajt lil San Tumas ta' Cori biex isibek fis-solitudni, u biex irawwem fih imħabba vera lejn il-proxxmu, agħtina li fuq l-eżempju tiegħu, aħna wkoll nikkontemplaw is-sema, filwaqt li nibqgħu dejjem attenti għall-ħtiġijiet ta' ħutna f'din l-art.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef530d7b', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


15 ta' Jannar: San Arnold Janssens

Verżjoni Vidjo:

San Arnold Janssens

"Ix-Xandir tal-Aħbar it-Tajba hija l-ewwel u l-iktar espressjoni sinifikanti ta' mħabba lejn il-proxxmu." –

San Arnold Janssens

SAN ARNOLD JANSSEN

Saċerdot

1837 – 1909

Tagħrif:

Arnold Janssens ġie msejjaħ "il-missjunarju modern skont il-qalb ta' San Pawl."

Twieled f'Goch, fid-djoċesi ta' Münster, fil-Ġermanja.

Ordna saċerdot f'Münster ta' 24 sena (1862).

Għallem ix-xjenza għal 12-il sena, u fl-istess ħin l-aħħar tmien snin minn dawn kien id-direttur djoċesan tal-Appostolat tat-Talb.

Fl-1873, Dun Arnold sar l-editur ta' ġurnal dwar il-missjonijiet, u fl-1875 beda jippubblika rivista missjunarja bit-Tedesk jisimha "Il-Missjunarju Żgħir tal-Qalb ta' Ġesù."

Fis-sena 1875 fi Steyl, l-Olanda, waqqaf l-ewwel dar Ġermaniża biex fiha jħarreġ lill-membri ta' dik li, fl-1886, saret is-Soċjetà Missjunarja tal-Verb Divin ("Verbiti").

Kien maħtur superjur ġenerali fl-1885.

Kien mar l-Olanda, kemm biex jaħdem f'dan il-pajjiż, kif ukoll fil-Ġermanja u fl-Awstrija.

Il-membri tagħha saċerdoti kienu jieħdu l-voti sempliċi u kisbu l-approvazzjoni mill-Papa Ljun XIII fl-1901.

L-ewwel missjunarji ntbagħtu fl-1897 għal Togo, New Guinea, l-Amerka ta' Fuq, il-Ġappun u l-Paragwaj.

Is-soċjetà xterdet ħafna ukoll fl-Istati Uniti.

Fl-1889 (ta' 52 sena) dan is-saċerdot mimli ħeġġa, waqqaf is-Sorijiet Missjunarji tal-Ispirtu s-Santu biex jedukaw il-bniet fil-pajjiżi tal-missjoni.

Waqqaf ukoll is-sorijiet klawstrali (=magħluqin), imsejħin is-Sorijiet Qaddejja tal-Ispirtu s-Santu, għall-Adorazzjoni Perpetwa bl-iskop li jitolbu għas-suċċess tal-ħidma missjunarja.

Dan is-saċerdot, li donnu ma kien jgħejja qatt biex ixerred is-saltna ta' Alla fuq l-art, miet fil-15 ta' Jannar, 1909 ta' ftit aktar minn 61 sena.

Arnold Janssens kien iddikjarat Beatu minn Pawlu VI f'Ħadd il-Missjoni nhar id-19 ta' Ottubru ,1975, u kkanonizzat mill-Qaddis Papa Ġwanni Pawlu II fl-4 ta' Ottubru, 2003.

Ħsieb

Dan li ġej hu parti mid-diskors tal-omelija li l-Qaddis Papa Ġwanni Pawlu II qal fil-jum tal-Kanonizzazzjoni ta' San Arnold Janssens (5 ta' Ottubru, 2003):

'Morru fid-dinja kollha, xandru l-Evanġelju lill-ħolqien kollu'

(Mark 16:15).

B'dawn il-kliem qabel ma tela' s-Sema, Dak li kien għadu kemm qam mill-mewt, ta mandat missjunarju universali lill-Appostli.

Immedjatament wara, assigurahom li f'din il-missjoni eżiġenti huma jistgħu jiddependu dejjem mill-għajnuna tiegħu (Mark 16:20).

Il-ħajja tagħhom turi b'mod ċar li l-proklamazzjoni tal-Vanġelu '

huwa s-servizz primarju li l-Knisja tista' tagħti lil kull individwu u lill-umanità kollha'

(Redemptoris Missio, n.2).

L-evanġelizzazzjoni dejjem tinvolvi proklamazzjoni espliċita ta' Kristu, flimkien ma' kontribuzzjonijiet għall-avvanz tal-bniedem li xi drabi wriet kemm huma perikolużi, kif turi l-esperjenza ta' tant missjunarji.

Il-qaddisin tawna l-eżempju, huma l-wirt prezzjuż, speċjalment għall-familji reliġjużi tagħhom.

Il-prijorità ta' istituti missjunarji hija l-missjoni 'ad gentes,' li għandha tiġi qabel kwalunkwe impenn soċjali jew umanitarju ieħor, neċessarju kemm hu neċessarju.

'Il-ġnus għad jimxu fid-dawl tiegħek,'

(Isaija 60:3).

L-immaġni profetika ta' Ġerusalemm il-ġdida li tifrex dawl divin fuq il-popli kollha, turi biċ-ċar il-ħajja u l-appostolat bla qatigħ ta' San Arnold Janssens.

Huwa wettaq b'żelu l-ħidma saċerdotali tiegħu, xerred il-Kelma ta' Alla permezz tal-midja moderna, speċjalment l-istampa.

L-ostakoli ma qatgħulux qalbu.

Huwa kien jirrepeti spiss:

'Ix-Xandir tal-Aħbar it-Tajba hija l-ewwel u l-iktar espressjoni sinifikanti ta' mħabba lejn il-proxxmu.'

Illum huwa jgħin lill-familja reliġjuża tiegħu mill-Ġenna, biex tkompli fedelment tul il-binarji li huwa mmarka li jagħtu xhieda għall-valur permanenti tal-missjoni evanġelika tal-Knisja.'

U int, intbaħt kemm tista' tagħmel ġid li kieku kellek tuża l-mezzi soċjali tal-lum biex ixxandar l-Aħbar it-Tajba li ġabilna Kristu?

Tista' tuża l-kitba, gazzetti, radju, telefon, TV, mobajl,

tablet

, internet,

facebook

youtube

twitter

instagram

eċċ ...

imqar biex taqsam ħsieb ta' xi ħadd f'fama tajba fil-Knisja, eżempju ta' xi qaddis/qaddisa.

imqar issib xi ħaġa li għamel ħaddieħor u tgħaddiha lil ħaddieħor,

imqar tfakkar lill-oħrajn fi kliem Kristu jew fit-tagħlim tal-Knisja,

imqar tgħaddi kelma tajba lil xi ħadd, jew forsi xi parir li tak xi ħadd ieħor ...

imqar titlob b'impenn u toffri xi sagrifiċċji għall-bżonnijiet tal-missjunarji madwar id-dinja, kif għamlet Santa Tereża tal-Bambin Ġesù tant li l-Knisja għamlitha Patruna tal-Missjonijiet.

O li kieku kellna noqogħdu naħsbu ftit u nitolbu dwar dan, kemm insibu modi biex nistgħu nagħmlu l-ġid, biex nevanġelizzaw ... jekk irridu.

Ejjew nieħdu l-eżempju ta' dan il-qaddis tal-lum San Arnold Janssens.

Inti trid tagħmel il-ġid?

Ġesù qed jistenniek.

Hu lesta ġenna għalik ... jistenna li toħloq ġenna għalih, billi ttih l-erwieħ!

Talba

O Alla tiegħi, jien nemmen Fik, għaliex Int il-Verità Eterna.

O Alla tiegħi, jien nitma Fik, għax int infinitament ħanin, fidil u tista' kollox.

O Alla tiegħi, jien inħobbok b'qalbi kollha u jiddispjaċini li offendejtek.

Bi mħabba għalija Int tinsab preżenti fis-Sagrament Imqaddes,

għalhekk jien nixxennaq għalik, għażiż Ġesù.

Ibgħatli l-Ispirtu s-Santu bis-seba' doni tiegħu mingħand il-Missier,

biex inkun nista' nagħti glorja lil Alla f'kollox.

Ammen.

(Talba ta' San Arnold Janssens)

English Version:

Alternative Reading:

Wikipedia:

Vatican Biography:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef533f0e', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


13 ta' Jannar: San Ilarju

Verżjoni Vidjo:

San Ilarju

"Alla Missier li tista' kollox, jiena nħoss li l-aqwa dmir tiegħi f'ħajti huwa dan: li dak kollu li ngħid u nħoss, kollox ikun għalik." –

San Ilarju

SAN ILARJU

Isqof u Duttur tal-Knisja

300 – 368

Tagħrif:

San Ilarju twieled f'familja nobbli pagana, f'Poitiers, Franza.

Il-ġenituri tiegħu tawh edukazzjoni tajba, u sar oratur famuż.

Bil-qari tal-Bibbja, hu wasal biex ħaddan il-Kristjaneżmu u tgħammed meta kellu tletin sena.

Ħadem ħafna biex jiddefendi u jxerred it-twemmin Nisrani.

Martu, li hu kien iżżewweġ qabel tgħammed u li minnha kellu tifla jisimha Apra, kienet għadha ħajja meta ġie magħżul biex ikun l-Isqof ta' belt twelidu, fis-sena 353.

Bħala Isqof, ħadha bl-aħrax kontra l-Arjaniżmu, tant li l-Imperatur Arjan, Kostanzu, eżiljah fil-Friġja, fl-Asja Minuri.

Fit-tliet snin li dam eżiljat għamel studju tal-Missirijiet Griegi tal-Knisja u kiteb il-ktieb fuq it-Trinità, l-ikbar opra tiegħu, u fis-sena 359 attenda s-Sinodu ta' Seleucia fejn iddefenda bil-kbir id-digrieti tal-Konċilju ta' Niċea.

Fis-sena 360, reġa lura fi Franza.

Kiteb ħafna biex isaħħaħ il-fidi Kattolika u jfisser l-Iskrittura Mqaddsa, u flimkien ma' San Martin, Isqof ta' Tours, irsista biex idaħħal il-monastiċiżmu (il-patrijiet f'kunvent) fi Franza.

Miet f'Poitiers fit-13 ta' Jannar 367.

Fl-1572, il-Kalvinisti qerdu l-fdalijiet tiegħu.

Ħsieb

San Ilarju huwa wieħed mid-Dutturi tal-Knisja, jiġifieri dawk li ġew rikonoxxuti għall-kontribuzzjonijiet straordinarji tagħhom fil-Fidi u li l-ħajja tagħhom hija ta' eżempju għalina.

Hemm 35 Dutturi tal-Knisja, 4 nisa u 31 raġel.

Il-kitbiet tagħhom huma profondi, arrikkenti u onorati b'mod ġustifikabbli għall-għarfien tagħhom dwar il-Fidi u l-esperjenza tal-bniedem.

It-tagħlim tagħhom jibqa' jgħodd għal kull żmien għax huwa mibni fuq il-Verità li xandrilna Kristu u fuq it-Tagħlim veru tal-Knisja Kattolika mwaqqfa minnu.

Dawn li ġejjin huma ħsibijiet ta' xi wħud mid-Dutturi tal-Knisja flimkien ma' talbiet li tnisslu minn mexxejja u għalliema tal-Knisja lill-istess Duttur biex jidħlu għalina quddiem Alla:

San Ġwann Damaxxenu: "Ngħaqqdu ruħna mal-Verġni Marija, it-tama tagħna, bħalma vapur jiġi ankrat fis-sod."

Nitolbu: San Ġwann Damaxxenu, itlob għalina biex dejjem ikollna fehma sħiħa fil-medjazzjoni materna tal-Madonna.

San Basilju l-Kbir: "Is-silenzju hu l-bidu tal-purifikazzjoni tar-ruħ."

Nitolbu: San Basilju, itlob għalina biex inkunu fidili u nsibu ħin għal silenzju qaddis kuljum.

San Atanasju: "L-Iben kollu qdusija tal-Missier ġie fostna biex iġedded lill-bniedem li kien maħluq xbieha tiegħu."

Nitolbu: San Atanasju, itlob għalina biex ma naħsbux li aħna kollox u nieqfu hemm.

San Gregorju Nazjanzenu: "Adurawh lil dak li kien imdendel fuq Salib minħabba fikom, anki jekk intom stess imdendlin hemm."

Nitolbu: San Gregorju Nazjanzenu għinna niksbu l-perseveranza biex nitolbu waqt is-siegħa tal-prova u tan-niket.

San Ġwann Kriżostmu: "Meta juri l-pjagi Tiegħu, Kristu jkun qed juri dak li nkiseb bis-Salib, li bih Hu jagħti dak kollu li hu tajjeb, li hi l-Paċi."

Nitolbu: San Ġwann Kriżostmu aqlagħna l-grazzja li niksbu l-qawwa li naċċettaw it-tbatija f'ħajjitna.

San Ambroġ: "Araw kemm għandhom sidien dawk li ma jridux li jkollhom l-uniku Sid, il-Mulej."

Nitolbu: San Ambroġ agħtina l-għajnuna biex ikollna qalb mimlija b'fehma waħda u soda.

San Ġilormu: "Meta s-suppervja tkabbar lill-bniedem, tbaxxih fl-istess waqt, għax bid-dnub tagħmlu għadu ta' Alla."

Nitolbu: San Ġilormu nitolbuk tgħinna nkunu umli, sempliċi, u mansweti.

San Ċirillu ta' Lixandra: "Għaliex l-Iben hu Alla minn Alla, b'mod mill-aktar misterjuż, Hu jgħaddi dan l-unur lilna."

Nitolbu: San Ċirillu ara li nakkwistaw sehem akbar mis-sehem ta' Ġesù bħala Iben.

San Pietru Krisolgu: "Dak li juri l-ħniena u jġorr l-imħabba qatt ma jħossu mdejjaq."

Nitolbu: San Pietru Krisolgu nitolbuk tidħol għalina biex ikollna qalb li taf tħenn.

San Ljun il-Kbir: "Ma kien hemm l-ebda raġuni oħra għall-Iben t'Alla li jitwieled għajr dik li jkun jista' jmut fuq l-għuda tas-Salib."

Nitolbu: San Iljun il-Kbir idħol għalina biex ikollna l-grazzja li ngħannqu s-Salib b'Ġesù Kristu msallab.

San Gregorju l-Kbir: "Bix-xieraq li l-Ispirtu s-Santu deher taħt forma ta' Lsien tan-Nar f'kull qalb li daħal, u għadu jidħol, għax Hu jkebbes f'dak li jkun ix-xewqa għall-Eternità Tiegħu."

Nitolbu: San Gregorju eħlisna mill-bruda li ttellfilna l-ħerqa spiritwali.

San Isidoru ta' Sevilja: "Kull tama qiegħda fis-Sagrament tar-Rikonċiljazzjoni.

Tiddubitax, toqgħodx taħsibha, qatt taqta' qalbek mill-ħniena ta' Alla."

Nitolbu: San Isiodoru ta' Sevilja aqlgħalna l-grazzja tal-indiema u li nqerru ta' spiss.

San Anselmu: "L-aktar ħaġa importanti għalik għandha tkun kif twaqqaf ir-Renju ta' Alla f'qalbek, u b'hekk il-ħajja ta' ruħek għandha tkun il-ħajja ta' Alla nnifsu."

Nitolbu: San Anselmu għinna niksbu l-grazzja li ngħixu għal Alla.

San Bernard ta' Clairvaux: "Alla ma xtaqx li jkollna xi ħaġa li m'għaddietx minn ħdan Marija."

Nitolbu: San Bernard idħol għalina biex inkabbru d-devozzjoni tagħna fl-Imqaddsa Verġni Marija.

Sant'Antnin ta' Padova: "Kuntent hu dak il-bniedem li kliemu hu mnebbaħ mill-Ispirtu s-Santu u mhux minn żniedu."

Nitolbu: Sant'Antnin ta' Padova għinna biex it-taħdit tagħna jkun mimli qdusija.

San Albertu l-Kbir: "Bis-sempliċità kollha u bil-kunfidenza kollha ntelaq bla ebda ħsieb ta' xejn aktar fil-providenza bla heda ta' Alla."

Nitolbu: San Albertu għinna nintelqu, bla dubju ta' xejn, għar-rieda ta' Alla.

San Bonaventura: "Meta l-ġisem hu maħkum minn spirtu qaddis, ir-ruħ tinħakem minn paċi u ferħ ġewwenin."

Nitolbu: San Bonaventura idħol għalina biex nintelqu f'ħajja ta' spirtu mimli qdusija.

San Tumas t'Akwinu: "Kristu ma kienx ikun daqstant intimament magħqud magħna li kieku kellna biss naqsmu mill-qawwa Tiegħu; kemm hu ferm aħjar li hu tana verament lilu nnifsu."

Nitolbu: San Tumas għinna niksbu mħabba aktar profonda għall-Ewkaristija Mqaddsa.

Santa Katerina ta' Siena: "Agħmel dar ċkejkna fil-ġenb ta' Kristu Msallab biex ikollok konoxxenza qaddisa tiegħek innifsek."

Nitolbu: Santa Katerina ta' Siena idħol għalina biex niksbu l-grazzja li nkunu nafu lilna nfusna.

Santa Tereża ta' Ġesù (Avila): "Il-Mulej ma jimpurtahx iżżejjed għal l-importanza tal-ħidmiet tagħna daqskemm għall-imħabba li biha nagħmluhom."

Nitolbu: Santa Tereża ta' Avila għinna biex dak li nagħmlu nagħmluh b'intenzjoni pura u mimlija mħabba.

San Pietru Kanisju: "Ħallu d-dinja tissodisfa lilha nfisha fil-ġennijiet tagħha.

Imma aħna, midfunin fil-fond tal-pjagi ta' Kristu, għax għandna nkunu mwerwra?"

Nitolbu: San Pietru Kanisju saħħaħna fid-determinazzjoni, fil-fiduċja, u fit-tama.

San Robertu Bellarminu: "Għalkemm hu tajjeb li wieħed jagħmel minn kollox biex iżomm il-paċi u l-għaqda 'mma mhux aqwa mill-mogħdrija li nħossu għad-difetti tal-oħrajn."

Nitolbu: San Robertu idħol għalina biex ikollna l-paċenzja, it-tolleranza, il-mogħdrija, u l-ispirtu tal-maħfra.

San Ġwann tas-Salib: "La darba r-rieda jkun messa Alla nnifsu, qatt ma tkun sodisfatta b'xejn għajr b'Alla."

Nitolbu: San Ġwann tas-Salib għinna niksbu bidla qaddisa li tmexxi x-xenqat tagħna kollha.

San Lawrenz ta' Brindisi: "Kontra d-Dinja, il-Ġisem, u x-Xitan, il-Kelma ta' Alla qisha xabla li tfarrak kull dnub."

Nitolbu: San Lawrenz ta' Brindisi idħol għalina biex niksbu mħabba profonda għall-Kelma ta' Alla.

San Franġisk de Sales: "Fuq l-għuda tas-Salib, il-qalb ta' Ġesù rat qalbek u ħabbitha."

Nitolbu: San Franġisk de Sales għinna biex inkunu kapaċi nagħtu lilna nfusna lill-imħabba bla tarf ta' Ġesù.

San Alfons Liguori: "Dak li ma jieqafx jitlob ma jistax ikompli joffendi lil Alla."

Nitolbu: San Alfons Liguori għinna biex niksbu fedeltà fit-talb u ħerqa profonda spiritwali.

Santa Tereża ta' Lisieux: "Dak li jogħġob lil Alla hu li jarani nħobb ix-xejn u l-faqar tiegħi, u l-imħabba għamja li għandi fil-ħniena Tiegħu."

Nitolbu: Santa Tereża ta' Lisieux idħol għalina ħalli jkollna l-grazzja ta' spiritwalità żagħżugħa.

Talba

O Alla li tista' kollox, l-isqof Sant'Ilarju għallem b'qawwa kbira li Ibnek huwa Alla; agħmel li nifhmu tajjeb dan it-tagħlim u nistqarruh tassew.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

Il-maġġoranza tal-Ħsieb huwa ġabra ta' Harry Agius Ordway mis-sit tal-Laikos.

__ATA.cmd.push(function() { __ATA.initDynamicSlot({ id: 'atatags-26942-5ed64ef533217', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


12 ta' Jannar: San Bernard minn Corleone

Verżjoni Vidjo:

San Bernard minn Corleone

"Jekk nistqarru dnubietna, hu fidil u ġust, hekk li jaħfrilna dnubietna u jnaddafna minn kull ħażen." –

1Ġwanni 1:9

SAN BERNARD MINN CORLEONE

Reliġjuż

1605 – 1667

Tagħrif:

San Bernard kien terzjarju franġiskan u ddedika l-għajnuna tiegħu lill-foqra, morda u l-oppressi.

Huwa talab li jidħol mal-patrijiet Kappuċċini Minuri u hemm wera' ruħu mpenjat għall-missjoni tiegħu mimli ħeġġa reliġjuża.

Hu twieled fi Sqallija fis-sena 1605.

Missieru kien skarpan u għallem lil ibnu s-sengħa tiegħu.

Malli miet missieru huwa ħalla l-ħanut u ħa t-triq tal-ġlied bix-xwabel u sar espert f'dan.

Bernard spiss kien jisfida għad-dwell lil dawk li kienu jippreżentaw ruħhom quddiemu.

Din it-tip ta' ħajja begħditu minn Alla.

Madankollu xi kwalitajiet tajba baqgħu jidhru fih.

Kien iħobb jiddefendi nies fqar u ġwejda kontra min kien juża vjolenza magħhom.

Spiss kien iżur il-kurċifiss li lejh bosta nies kienu juru devozzjoni.

Fuq kollox kellu devozzjoni kbira lejn San Franġisk ta' Assisi.

Jum wieħed huwa laqa' sfida għal dwell li fih fera' għall-mewt lil min sfidah.

Billi beża' li issa kien ser ikollu jiffaċċja vendetta mill-ħbieb tal-ferut, talab kenn fost il-Kappuċċini Franġiskani.

Biex ipatti għal ħtijietu huwa talab li jdaħħluh fil-kongregazzjoni tagħhom bħala ajk u beda n-novizzjat tiegħu fit-13 ta' Diċembru tas-sena 1632.

Hawn għex ħajja ta' penitenza u edifikanti għall-aħħar.

Jingħad li hu kien isawwat lilu nnifsu seba' darbiet kuljum sakemm joħroġ id-demm minn ġismu.

Kien jorqod tliet sigħat kuljum, fuq l-injam bi blokka tal-injam biex isservih ta' imħadda.

Ħafna drabi huwa kien jiekol ħobż u jixrob ilma biss.

Jekk kien jara xi ħaġa li togħġbu hu kien iressaqha ma' ħalqu u bla ma jmissha jerġa' jpoġġiha fil-platt.

Biex ikompli jagħmel penitenza kien jitlob li jagħmel bħala dmiru responsabiltajiet l-aktar baxxi u umli, li kulħadd kien jaħrab.

San Bernard kien iħobb jitlob ħafna.

Kellu devozzjoni speċjali lejn il-Madonna u kien jinkoraġixxi lil ħaddieħor biex jagħmel l-istess.

Marija, Omm Alla dehritlu u tatu f'dirgħajh lill-Bambin Ġesù.

Hija wkoll għarrfitu l-jum ta' mewtu erba' xhur qabel ma ħalla din id-dinja.

Miet f'Palermo fit-12 ta' Jannar tas-sena 1667.

Kien il-Papa Klement XIII li fis-sena 1767 għamlu Beatu, filwaqt li l-Qaddis Papa Ġwanni Pawlu II fis-sena 2001 iddikjarah Qaddis.

Ħsieb

Ikkunsidra l-penitenza severa li San Bernard minn Corleone pprattika wara l-konverżjoni tiegħu.

Hu fisser dak li jgħidu l-Missirijiet qaddisa tal-Knisja u dak li nsibu fit-tagħlim tal-Knisja Kattolika, li dawk li ma jżommux l-innoċenza tal-Magħmudija, m'hemmx mod ieħor biex huma jsalvaw ħlief il-Qrar u l-Penitenza.

Forsi aħna dnibna b'mod aktar gravi minn Bernard.

F'dan il-każ, għandna nipprattikaw penitenzi aktar rigorużi, għax skont il-miżura tal-ħtija tagħna għandhom ikunu l-miżuri tal-penitenzi li nipprattikaw.

Jew forsi inti temmen li m'għandekx għalfejn tagħmel penitenza?

Din tabilħaqq tkun delużjoni sfortunata, għax San Ġwann jikteb:

"Jekk ngħidu li m'għandniex dnub, inkunu qegħdin inqarrqu bina nfusna u l-verità ma tkunx fina"

(1Ġwanni 1:8).

Dan huwa l-ewwel rekwiżit tal-penitenza, li aħna nirrikonoxxu sinċerament in-nuqqasijiet tagħna quddiem Alla u li nindmu minnhom b'qalbna kollha.

Għandek tal-inqas din it-tip ta' attitudni ta' sogħba u dispjaċir għad-dnubiet li għamilt?

Issa kkunsidra l-kliem ta' Sidna Ġesù meta qal:

"Jekk ma tindmux, ilkoll tintilfu xorta waħda."

(Luqa 13:5).

Il-Mulej tkellem b'dan il-mod wara li kienu għadhom kemm tarfulu li numru ta' persuni mietu mewta vjolenti, bla mistennija u f'daqqa.

Hemm limitu għat-tolleranza ta' Alla.

Li kieku Bernard ma weġibx għas-sejħa tal-grazzja, probabbli li kien jintilef hu wkoll minħabba dnubietu!

Għalhekk, tajjeb li nagħtu widen għat-twissija li nsibu f'Lhud 3:8:

"Jekk illum tisimgħu leħen il-Mulej, la twebbsux qalbkom."

Għaliex jgħid 'illum?'

Għax illum hu tiegħek.

Għada m'huwiex f'idejk!

Il-Mulej jaf kemm ilek tipposponi għas-sejħa tiegħu biex tagħmel Qrara tajba u penitenza għal dnubietek!!

Il-midneb għandu jipproduċi wkoll il-frott tal-penitenza.

Il-prekursur ta' Kristu jħeġġiġna:

"Uru frott li jixraq lill-indiema"

(Luqa 3:8).

Żgur li m'għadux iż-żmien li wieħed jagħmel it-tip ta' penitenza rigoruża li għamel San Bernard, imma żgur li wieħed jista' jipprattika sagrifiċċji oħra li jkunu jiswewlu aktar.

Il-penitenza mhix biss għaż-żmien tar-Randan, għalkemm f'dan iż-żmien nisimgħu iżjed dwarha.

Tista' twettaq ħidmiet ta' karità u ħniena fi spirtu ta' penitenza sabiex tpatti għal dnubietek u tajjeb li taċċetta bil-ferħ bi spirtu ta' penitenza kull salib u tbatija li Alla jippermetti f'ħajtek.

Hemm ukoll il-ħtieġa tar-rażan u l-kontroll fuqna nfusna.

Din li ġejja hija lista li tista' tgħinek

tneħħi minn ħajtek 40 ĦAĠA

ħalli tkun qed tgħix ħajja aħjar, kif jixtieq Alla minnek:

Mibgħeda

Rabja

Ingratitudni

Tgergir

Idolatrija

Impurità

Suppervja

Medjokrità

Dagħa

Distrazzjoni

Sens ta' ħtija

Ftaħir żejjed

13. '

Self pity

Biża' li tfalli

15. '

Busy

' iżżejjed

Qtigħ ta' qalb

Kliem li ma jagħmilx ġid

Pjaċiri bla rażan

Il-'

comfort zone

' tiegħek

Tinkwieta

Nuqqas ta' paċenzja

Li ma tfittitx parir

Self Sufficiency

Tiegħek biss tajjeb

Negattività

Għira

Tibqa' tgħix f'firda

Trid tara dejjem ta' min hu t-tort

Idea żbaljata ta' Alla

Il-ħsieb li int ma jistħoqqlokx il-ħniena t'Alla

Ma tagħmilx il-bidla neċessarja

Apatija u indifferenza lejn is-sewwa

Tikkompara lilek innifsek mal-oħrajn

Il-bżonn li togħġob u tagħmel li jgħidulek in-nies

Diżonestà

Ras iebsa

Kburija

Nuqqas ta' talb

Ma tfittitx il-maħfra t'Alla fis-Sagrament tal-Qrar

Iżżomm bogħod mit-Tqarbin jew titqarben ħażin

Jekk taħdem fuqek innifsek b'dan il-mod, bil-għajnuna tal-grazzja t'Alla, inti tagħraf kemm dan jiswielek u Alla jixtiequ minnek għall-ġid tiegħek stess l-ewwel u qabel kollox.

Bil-penitenza, wieħed inaqqas miż-żmien tal-Purgatorju u jgħin ukoll għas-salvazzjoni mhux biss tiegħu nnifsu, imma ta' erwieħ oħra.

Inti lest/a għal dan?

Talba

O Alla, li ppermettejt li San Bernard, il-Konfessur tiegħek, jiddistingwi ruħu minn karità erojka u penitenza ammirabbli, agħtina, permezz tal-interċessjoni tiegħu, li aħna nħobbu lilek b'qalbna kollha u li nagħmlu frott xieraq ta' ndiema.

Bi Kristu Sidna.

Ammen.

English Version:

Alternative Reading:

Wikipedia:

__ATA.cmd.push(function() { __ATA.initDynamicSlot({ id: 'atatags-26942-5ed64ef534b3b', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });